text:
Loysnir frá Continia
Continia hevur í fleiri enn 20 ár, veitt loysnir til Dynamics NAV og verða hesar loysnir seldar kring allan heim.
NAV2DAY gjørdist veitari av hesum loysnum í 2017
Payment Management
Kundi tú hugsað tær møguleikan at gjalda beinleiðis frá Microsoft Dynamics NAV ?
Continia veitir loysnir, sum handfara bankagjaldingar beinleiðis frá Microsoft Dynamics NAV.
Fyri at hava eina góða og álítandi loysn krevst, at tú altíð hevur rætta og nýggjasta bankasniðið til taks, og at tú ert før/ur fyri at stovna ein og hvønn gjaldshátt, ið kann sendast til bankan. Uttan mistak!
Tað hava vit borgað fyri í 20 ár – og beint nú gera fleiri enn 3.500 fyritøkur við Microsoft Dynamics NAV sær dælt av hesum.
Um tú arbeiðir við tí nýggjastu Dynamics NAV 2017 ella við einari eldri útgávu – heilt aftur til 3.01 útgávuna – so hevur tín Microsoft Dynamics NAV veitari dagførdan ritbúnað til reiðar at lata tær!
Lætt, greitt og trygt!
Document Capture
Heimsins mest útbreidda loysn til skanning av fakturum og øðrum skjølum beinleiðis í Microsoft Dynamics NAV!
Sum einasta loysn á marknaðinum bjóða við sjálvvirkandi skráseting av skjølum, OCR afturkenning, eitt framkomið góðkenningarflow, umframt eitt talgilt savn við leiting í fullum teksti.
Continia Document Capture albøtir og ger alla gondina sjálvvirkandi – frá somu løtu tú fært eitt skjal, til tú skalt finna tað aftur seinni.
Vit mæla til, at tú hyggur at filminum, sum gevur tær eina fullfíggjaða gjøgnumgongd av loysnini.
Expense Management
Ferðauppgerð á netinum
Kennir tú stríðið av at halda skil á kvittanum og útleggum, eftir at tú hevur verið og ferðast fyri fyritøkuna? Og hvussu nógva tíð øll í fyritøkuni brúka til at skráseta alt virksemi til tann endaliga roknskapin?
Continia Expense Management er einasta loysnin á marknaðinum, har tú kanst skilbøta skráseting og góðkenning av ferðavirksemi við at brúka snildfonina, ein netkaga og Microsoft Dynamics NAV.
Tað er eisini einasta loysn á marknaðinum, ið gevur møguleika til dagbart yvirlit yvir innkomnar útreiðslur frá kredittkorti beinleiðis frá Microsoft Dynamics NAV. Við hesum kanst tú beinanvegin fáa eitt fullkomið yvirlit saman við øðrum útreiðslusløgum uttan at skula brúka aðrar skipanir.
Vit mæla til at tú hyggur at filminum, sum gevur tær eina fullfíggjaða gjøgnumgongd av loysnini.
Document Output
SOLEIÐIS SPARIR TÚ TÍÐ OG POSTGJALD!
Spill ikki tíðina burtur við at senda frágreiðingar við hond frá Microsoft Dynamics NAV til viðskiftafólkini og onnur uttan fyri húsi. Continia Document Output ger hesa uppgávuna sjálvvirkna og gevur samstundis møguleika til at sniðgeva teldupostar, so teir hava júst tær upplýsingar og tað snið, tú ynskir!
Tilboð, bíleggingarváttanir, sølufakturar, áminningar, rentunotur, kontuavrit og mangt annað, kunnu sendast í PDF-sniði, viðfest í teldupostinum – annað hvørt við fáum klikkjum ella púrasta sjálvvirkandi!
Ikki bara er prísurin fyri haldið lágur - Continia Document Output er eisini skjótt at seta upp. So set teg í samband við okkum í dag, um tú vilt spara bæði tíð og postgjald!
Vit mæla til, at tú hyggur at filminum, sum gevur tær eina gjøgnumgongd av loysnini.
Collection Management
Tað eru pengar at vinna við at krevja inn
Nú kanst tú gera alt við Direct Debit, drag skjøl beinleiðis til Microsoft Dynamics NAV uttan nakrantíð at fara úr Microsoft Dynamics NAV. Alt frá avtaluhandfaring, frásagnaruppbygging, sending, handfaring av mistøkum og framhaldsviðgerð av útistandandi hjá skuldarum – við Continia Collection Management verður alt hetta gjørt við Microsoft Dynamics NAV.
Uppgávurnar verða framdar við fremstu tænastunum á marknaðinum – millum annað Nets Betalingsservice, Nets LeverandørService, Danske Bank Collection Service, SEPA direct debit og ePay kortgjaldingar.
Ráðgeving
Vit vilja fegin greiða frá, svara spurningum ella ivamálum.


c: text/html

text:
Tænstuvinna er eitt lutfalsliga nýtt fyribrigdi í Føroyum. Minnist, tá vit mitt í 70’unum høvdu samfelagsfak hjá Zakariasi Wang í Hoydølum og staðfestu í eini kanning, at øll starvsfólk í tænastuvinnuni í Havn vóru danskarar. Vit komu eftir, at tað kundi ikki fallið miðalføroyinginum inn at standa og selja frukt, skera skinku og borðreiða á matstovu. Føroyingurin var frælsborin víkingur, sum ikki skuldi níga og bukka fyri nøkrum. Illanstíð. Síðan er mangt broytt. Gav at bíta, nú ein skúlabók kom út, og fólk vórðu forfard, at forlagið aktaði Málráðið. Meðan tey gingu burturfrá og ristu við høvdinum, sá eg fyri mær, at høvdingatíðin í Føroyum er um at hvørva og fjara út. Í okkara tíð. Tænasta og kreativt samstarv eru ikki longur óføroysk fyribrigdi.
Føroya Bjór hevur funnið uppá at bryggja eina ljósa øl í sambandi við sólarmyrkingina 20. mars. Og sølumaðurin vágar sær at boða frá, at um eina løtu sendir hann sjafførin við einum sixpack av Sólarbjóri. Eg takki fyri og lovi at siga frá, hvussu gagnast.
’Serstøk og bara bryggjað í myrkri og fullmána’, sigur teksturin um ljósu ølina, sum á ein stuttligan hátt snarar um sólarmyrkingina næsta mánað. Humlan í ølinum er úr Nýsælandi, sum er næsta land við altjóða dagmarkið. Sólin og jørðin eru í fokus, mánin kemur ímillum, og tá hava vit fulla sólarmyrking eitt lítið bil, sum ikki er sæð síðan 1954.
Stuttligt at síggja, at ein fyritøka setur eina vøru á marknaðin, sum longu á snøggu og informativu etikettini staðfestir heimligu hendinga. Sum átak, ella gimmick, er hetta framúr, og ber boð um, at vinnan livir í samljóði við søgu og samfelag. Tann sannkenning er rár í okkara tíð. Nú makrelurin hevur verið frammi í miðlunum, er kanska longri millum føroyska borgaran og vinnuna enn nakrantíð. Borgarin fær einki høvi at vísa vinnuni samtykki, tí hon er sær sjálvari nokk, og elvir aldri til eina samtykkjandi støðu. Vinnan skapar okkum eina ónda ringrás, sum samfelagið ikki sleppur úr.
Men hetta varisliga vinnuátak hjá Føroya Bjór tykir mær at ganga hin vegin. Tað talar til mín hug at vera føroyingur, nú vinnan er so langt burtur, at tá miðlarnir seta almenn spurnaðartekin, so svarar landstýrismaðurin við stevning. Ikki er tað lætt at vera føroyingur. Men hetta marknaðarátak sær veruliga út til at gera vinnuveðrið betri og at rudda slóð fyri einum samtykki um at hava veitslu í Føroyum, nú tað stendur í sól og mána, at næstsíðsta fríggjamorgun í mars verða vit rakt av myrkri í tveir minuttir.
Dámar tær eina øl, so kostar veitslan tær tólv krónur og fimmogtjúgu.
Men hvussu smakkar so ølin undir egnum góma?
Sólarbjórin er løtt og ljós øl við pilsnarastyrki, sum er hóskilig at drekka beint av fløskuni. Smakkurin er so mildur, at hann hvørvur av breiða glasinum. Føroya Bjór hevur gjørt nógvar øl, ið hava munandi markantari smakk, til dømis Triple Ram, Sterkan Veðr og Black Sheep. Ørindini við hesari mildu ølini eru ikki tann vegin. Hetta er heldur ein dámuøl, sum ein kynsfasistiskur norðmaður segði við Lysholmer Pils sum dømi.
Einsamøll er Sólarbjórin nakað sløtt og tunnlig. Men afturvið ræstum tjógvi, ið er steikt og skorið niður á fílabreyð við mildum salti, er ølin frálík. Og er eitt ostaborð við nakað av smakki omaná, so er Sólarbjórin perfekt. Við varsemi, gamaní. Tí tveir minuttir seinni er sólarmyrkingin av.
Temasíðan hjá undirvísingarportalinum Snar, sum telur niður til Sólarmyrkingina, upplýsur, at tann 20. mars í 2015 klokkan 9:40:12 rakar ein full sólarmyrking Mykineshólm og fer síðan um allar oyggjarnar. Um leið hálvan annan minutt seinni kemur myrkrið til eystasta punktið á Fugloynni og fer so víðari norðureftir. Í Føroyum verður longst myrkt í Mykineshólmi, har tað verður myrkt í 2 minuttir og 24 sekund. Ein sólarmyrking er, tá ið mánin stendur millum sólina og jørðina, soleiðis at jørðin kemur í skuggan av mánanum. Tá ið sólarmyrkingin er full, verður myrkt eina løtu, og so verður ljóst aftur.
Og alt hetta uppliva vit í okkara tíð.
Góða sólarmyrking!

robotstxt: allowed

filter: keep


text:
Hvat kyn er haiku? Eitur tað eitt haiku ella ein heika ella ein heiku? Sprotin sigur eitt. Bøkur siga okkurt annað. Eg veit ikki, men í nýggja savninum, Leiftrandi lotusblóma, sum Agnar Artúvertin hevur týtt, har verður haiku stavað heiku, og hjá honum er tað kvennkyn. Sjálvur vildi eg sagt, at talan var um eitt […]
Her kanst tú lesa ummælið av seinasta Vencili, sum Bergur Rasmussen skrivaði í Sosialinum herfyri. Vit takka høvundanum fyri loyvið at endurgeva ummælið. Les her >>
Tað gongur væl hjá Jóanesi Nielsen. Hann fekk fyrr í ár M. A. Jacobsen fyri skaldsøguna, Brahmadellarnir. Sama skaldsøga er týdd til danskt, har hon hevur fingið góð ummæli og bókin er tilnevnd Norðurlendsku bókmentavirðislønina. Eg vóni so inniliga, at hann fær virðislønina, so okkara ráðharri í mentamálum sær, at tað loysir seg at stuðla […]
Árið 2012 fer eftir øllum at døma at gerast yrkingaár burturav. Nógv eru yrkingasøvnini í ár, og eftir øllum at døma, so eru øll søvnini eisini dygdagóð søvn. Onki heilt vánaligt savn er komið út enn. Bókin, ið her verður ummælt, er bók, ið eg havi glett meg til at lesa. Katrin Ottarsdóttir […]
Allen Ginsberg skrivaði “Howl” (Hon eitur “ýl” á føroyskum, og finst í týðing Gunnar Hoydals í fyrsta Vencli), William S. Burroughs skrivaði Naked Lunch, Georges Battaille skrivaði Histoire de l’oeil, Marquis De Sade skrivaði mangt slíkt, Chuck Palahniuk skrivaði “Guts”, Jóanes Nielsen hevur skrivað um tað og Carl Jóhan Jensen hevur eisini. Sjálvandi tosi eg […]
Heðin M. Klein hevur ikki givið út nógv søvn. Seks yrkingasøvn eru tey vorðin til síðan 1969, tað Harrans árið, undirritaði varð føddur. Tó hevur Heðin givið út fleiri týðingar og lagt til rættis undirvísingarbøkur. Við øllum eru bøkurnar vorðnar 16. Fyri stuttum kom savnið Vatnskorpur fyri tøgnini út á Mentunargrunni Studentafelagsins. Permuna hevur Bárður […]
Nú kommunuvalið nærkast og kommunupolitikarar, sum annars ikki síggjast í landslagnum, krúpa sum grátt undir steini undan húsahornum, og amerikumenn seta sínar krossar við mormonin Mitt Romney ella afro-amerikanran Barak Obama, og listafólk í Føroyum flokkast at mótmæla og boykotta svikafullu lokabragdinum hjá ráðharranum í mentamálaum, nú hann ætlar at skerja Mentanargrunn landsins við fullum […]
Ikki er tað á hvørjum degi, at ein verður andliga ríkaður av yrkingasøvnum, sum teir meir viðurkendu og rótfestu rithøvundarnir ikki hava skrivað. Fyri stuttum ummælti eg framúr góða savnið, Rót Tripp, eftir Marjuna Syderbø Kjelnæs, og nú havi eg lisið savnið, Endurtøkur, eftir Sissal Kampann. Hesar eru báðar kvinnur, men tær umboða ikki tað […]
Fríggjakvøldið klokkan níggju var nýggja yrkingasavnið eftir Marjuna Syderbø Kjelnæs, Rót Tripp (Sprotin) lagt fram fyri almenningin. Fyrst segði forleggjarin, Jonhard Mikkelsen nøkur orð um savnið og um hetta at lesa yrkingar. Síðani spældu Mike Viderø og Mariann Hansen stuttleikin Trappan eftir Marjuna S. Kjelnæs. Bárður Persson leikstjórnaði. Leikin skrivaði Marjan á einum skeiði, ið Meginfelag Áhugaleikara Føroya […]
Nú varð annar ritstjórin á Vencli ummæltur í útvarpssendingini In Mente. Seinasta mikudag varð yrkingasavnið Blómugrót ummælt. Tað er annar ritstjóri vencils, Oddfríður Marni Rasmussen, ið hevur skrivað yrkingasavnið og forlagið Sprotin hevur givið út. Eisini varð yrkingasavnið 5,8% av dupultmorali eftir Vagn Streymoy ummælt í somu sending. Ummælið kann hoyrast her: Eisini ber til at keypa […]


text:
Orð: Símun av Skarði
Lag 1: Regin Dahl
Lag 2: Hamburg 1690
Lag 3: Niels Midjord
1. Tann Guð, sum valdar ævum øllum
og mansins dagar hevur talt,
hin sami, sum á Sinai fjøllum
læt ljóða: «Tú skalt ei, tú skalt!»
– hann árið eitt nú enda læt
og leggjast míni lívstíð at.
2. Hvat er eitt ár, ein mansins aldur
í øldum øllum ótaldum?
Hvat er ein maður einsamaldur
í endaleysa rúminum?
Eitt fon, ið hvørvur burt sum hjóm,
men Guð er út um tíð og rúm.
3. Tó sær hann meg, sítt barnið veika,
hans eyga altíð vaka man,
og tá ið ódnir um meg leika,
hans faðirhond best hjálpa kann;
tí var eg tryggur síðsta ár,
mær fylgdi sjálvur faðir vár.
4. O, undur størsta, gleði mesta!
at Guð, sum valdar rúmi, tíð,
mær foni lítlum, gav hitt besta –
gav boðskapin, tey orð so blíð:
«Tú ert mítt barn, eg faðir tín,
um ævir allar ert tú mín!»
5. Hvat nýggja árið vil mær veita,
tað fjalt og dult er fyri mær.
Men, Guð mín, eg vil á teg heita
og biðja eina bøn av tær:
Lat verk mítt, lítið ella stórt,
til tína æru verða gjørt.
6. Mín Guð, sum valdar ævum øllum
og av ger mansins dagatal,
tú varði væl mín fót frá føllum
ta stuttu stund, eg liva skal.
Og kallar tú meg heim til tín,
so leið meg, kæri faðir mín.


text:
Floksmyndir
24. Mai 2018
Floksmyndir 2018 eru at síggja her og undir "flokkar". Trýst á flokkin, sum man ynskir at síggja. Børnini fáa ikki myndina prentaða út, men tit...
les meir
Skrivligu próvtøkurnar í 9. flokki 22. - 25. mai
19. Mai 2018
22. mai 08:15 – 09:45 Máluppgáva 09:45 – 10:15 ...
les meir
Starvslýsing skúlaárið 2018/2019
18. Mai 2018
Við hesum verður lýst eftir lærarum til komandi skúlaár, sí viðheftu lýsing.Umsóknarfreistin er fríggjadagin 1. juni 2018. ...
les meir
1. flokkur í viðalundini
18. Mai 2018
Í góðveðrinum hósdagin 17. mai var 1. flokkur ein túr í viðalundini. Uppgávan, tey fingu, var at gera ein mann/konu burtur úr tilfari, sum...
les meir
Evnisdagar í hádeild
11. Mai 2018
Í sambandi við umhvørvisdagarnar í Tórshavnar kommunu hava 7. og 8. flokkur vitjað Búnaðardepilin í Kollafirði. 7. flokkur hevur eisini verið á Brennistøðini og...
les meir
Evnisdagar í miðdeildini - 7.til 9. mai
09. Mai 2018
Mánadagin vitjaði 5. flokkur á Setrinum. Tórshavnar kommunua bjóðar á hvørjum ári øllum 5. flokkum á Námsvísindadeildina. Vit sluppu at royna djúpstoktan og stoktan tara...
les meir
Helgi Dam Ziska vitjar skúlan
07. Mai 2018
Fríggjadagin 4. mai var stórmeistarin Helgi Dam Ziska og vitjaði skúlan. Hann segði eitt sindur um sína talvsøgu og telvaði simultantalv ímóti børnunum aftaná. Framløgan...
les meir
Evnisdagar í skúlanum
04. Mai 2018
Mánadagin 7. mai - mikudagin 9. mai hevur skúlin evnisdagar, har evnið er umhvørvið. Nøkur av tiltøkunum eru í sambandi við, at Tórshavnar kommuna...


text:
Wednesday, May 14, 2014
Ung og fesk dygdarlist á Kongabrúnni mentanarnáttina
Mentanarnáttina 6. juni 2014 letur upp ein sera forkunnug framsýning í høvuðssætinum hjá Tryggingarfelagnum Føroyum og Betri pensjón á Kongabrúnni. Framsýningin, sum er opin frá kl. 19.00 til 22.00, hevur fingið heitið FESKT 14 til tess at leggja dent á, at hon fevnir um nýggja dygdargóða føroyska list. Ætlanin er, at hetta skal vera ein afturvendandi framsýning, ið hvørt ár skal vísa tað feskasta millum ung listafólk á føroyska listapallinum.
Evnið í ár er talgild list. Tað vil siga list, sum heilt ella partvíst, er framleidd við talgildum tólum ella miðlum. Fýra listafólk fara hetta kvøldið at borðreiða við spillfeskari dygdarlist. Tey eru Jóhan Martin Christiansen (1987), Heiðrik á Heygum (1983), Heidi Andreasen (1985) og Jón Sonni Jensen (1988).
Jóhan Martin Christiansen
Havnarmaðurin Jóhan Martin Christiansen hevur rættiliga gjørt um seg í danska og svenska listaumhvørvinum, og er longu kendur sum ein áhugaverdur listamaður, ið hevur sína heilt egnu og øðrvísi listarligu rødd, har t.d. persónligar upplivingar og minnir hava stóran týdning. Sjálvt um hansara verk tykjast sera øðrvísi fyri ikki at siga óføroysk, hevur hann sjálvur gjørt vart við, hvussu stóran týdning ein gamal meistari sum Ingálvur av Reyni hevur havt fyri hann. Á Ólavsøkuframsýningini í fjør hingu nøkur sermerkt tekstillistaverk ella dúkar hjá Jóhan Martin Christiansen og sama var galdandi fyri hansara endaframsýning á akademinum í Malmø, sum hann hevði fyri kortum. Heitið á størsta verkinum "Fólk" sipaði til málningin hjá Ingálvi av Reyni "Fólk við havið" frá 1972, men var samstundis eitt sokallað tragediuverk, har listamaðurin endurminnist Damaskus, sum hann vitjaði fyri nøkrum árum síðani.
Heidi Andreasen
Listakvinnan Heidi Andreasen, sum er av Eiði, men sum býr og virkar í dynamiska týska høvuðsstaðnum, Berlin, sameinir talgilda tøkni við hondgjørda list í myndum, sum um somu tíð tykjast organiskar og tøknifrøðiligar á ein hátt sum kundi talan verið um eitt slag av retro science fiction. Hennara myndir tykjast stundum surrealistiskar og myndamálið er í støðum mótakent, men við droymandi dýpdum og dadaistiskum undirtónum.
Heiðrik á Heygum
Heiðrik á Heygum er úr Havn. Hann er bæði tónleikari, filmsleikstjóri og myndlistamaður, og fæst eisini sera nógv við grafiskt design. Hann hevur til dømis skapt væl eydnaða grafiska samleikan hjá bólkinum Byrta, eins og hann hevur gjørt hópin av fløguhúsum, plakatum osfr. Hansara postmodernaðu verk eru full av sitatum frá øðrum tíðarskeiðum og listafólkum, samstundis sum tey hava okkurt sera modernað og stíltilvitað yvir sær.
Jón Sonni Jensen
Jón Sonni Jensen er úr Vestmanna og hevur tikið lut í Várframsýningum og Ólavsøkuframsýningum umframt, at hann hevur havt serframsýning í Býarbókasavninum í Havn. Jón Sonni Jensen arbeiðir m.a. við øðrvísi installatiónslist, men eisini við myndum á telduni. Ofta tekur hann støði í lívfrøðiliga kroppinum í detaljeraðum myndum, sum minna eitt sindur um gomul leksikon, men við eini ørgrynnu av dekorativum staklutum
Tað er Listabólkurin hjá Tryggingarfelagnum Føroyum, sum er vertur mentanarnáttina í Havn. Kinna Poulsen kuraterar framsýningina. Sirkus drotningin Sunneva Háberg Eysturstein diskar meðan framsýningin er opin frá kl. 19.00 til 22.00.
Posted by Listin at 2:08 PM


text:
[This text is not available in English]
Tølandi tónar – Trampandi tær – Smittandi spæligleði
Charmerandi Spælimenn
Tað eru Spælimenninir í Nólsoy
Bólkurin stavar heilt aftur frá 1986, tá Michael Thomsen, Erlendur Simonsen,
Charles Gade og Hilmar Joensen fóru undir at spæla spælimanstónleik.
Spælimenninir hava verið virknir so at siga uttan íhald, men við eitt sindur
skiftandi manning. Seinastu árini hevur kjarnan í bólkinum tó verið stabil :
Hilmar Joensen, harmonika, Finn Hansen, harmonika, Kim Hansen, tangentar og
sang, Michael Thomsen, bass og so Angelika Nielsen, ein eingil við fiól.
Nú er Ívar Bærentsen eisini vorðin fastur partur av spælimonnunum. Ívar er eitt
multitalent, sum hevur nógvar royndir innan fólkatónleik.
Spælimenninir hava altíð spælt útlendskan tónleik,ofta við rót innan tað keltiska ,
eitt nú úr Írlandi, Hetlandi, Skotlandi og Norður Amerika. Men tann norðurlendski
fólkatónleikurin eigur eisini pláss í tónleikaskránni.
Seinastu árini hava fleiri av spælimonnunum skrivað tónleik til bólkin, og hetta er
so eisini ein partur av skránni, sum vit gleða okkum at presentera fyri tykkum
fríggjakvøldið 16. februar á Maggies.
Atgongumerki fáast her á síðuni ella í Maggies


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Skúlastýrisvalið 2016
25.10.2016
Val til skúlastýrið í Vestmanna Skúla verður týsdagin 8. november 2016, sama dag sum kommunuvalið er.
VALRÆTT
Valrætt og valbæri hevur hvør tann, sum hevur foreldramyndugleika yvir barni, sum er skrivað inn í skúlan.
Eingin kann atkvøða, uttan hann er á vallista.
Vallistin liggur frammi á Kommunuskrivstovuni frá 18. oktober og til og við 1. november 2016.
UPPSTILLINGARFUNDUR
Uppstillingarfundur verður í Miðhøllini mikukvøldið 26. oktober 2016 kl. 20.
VALEVNISLISTAR
Til Skúlastýrið í Vestmanna Skúla skulu veljast trý foreldraumboð.
Á hvørjum valevnislista kunnu vera í mesta lagi 6 valevni.
Freistin at lata inn valevnislistar er týsdagin 1. november 2016 kl. 18.
Valevnislistar skulu latast valnevndarformanninum (Maud Poulsen, tlf. 770 102)
VALSTAÐIÐ
Val til skúlastýrið og til kommunustýrið verða í Ítróttarhøllini, Hallarvegur 16, frá kl. 10.00 til 20.00, ella so leingi veljarar møta uttan steðg.
BRÆVATKVØÐUR
Veljarar, sum ikki kunnu møta á valdegnum, kunnu við at venda sær til formannin í valnevndiniatkvøða við brævatkvøðu í seinasta lagi kl. 18 dagin fyri valdagin.
Til ber eisini at brævatkvøða á Kommunuskrivstovuni í vanligari avgreiðslutíð til og við 12. november 2012 kl. 15.
Leygardagin 10. november er Kommunuskrivstovan opin til brævatkvøðugreiðslu frá kl. 14-16.
HEIMAVAL
Veljarar, sum vegna sjúku ella vantandi førleika ikki eru førir fyri at møta á valstaðnum, kunnu velja heima við at boða frá hesum á Kommunuskrivstovuni, tlf. 770 100, í seinasta lagi mánadagin 7. november 2016 kl. 12.00.
VALKORT
Valkort verða ikki brúkt til skúlastýrisvalið.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Vit kunnu menna heimasíður við nútímans sniðgeving eftir tínum ynski. Umframt hetta, gera vit tað ómakaleyst fyri teg at fremja broytingar.
Tørvar tær ein nethandil?
Vit kunnu gera tær ein nethandil, ið nøktar allar tørvir – t.d. er tað lætt fyri teg at fara inn og leggja vørur aftrat, strika og broyta.
Hvat skal tín heimasíða innihalda?
Tá man tosar um eina heimasíðu, eru tað nógvir variablar, ið gera seg galdandi. Niðanfyri er ein mynd, ið vísur tey ymsu tingini ein heimasíðu kann innihalda.
Vev loysnir vit hava ment
Veita.fo
“Eftir meira enn tvey ár á baki, kemur VEITA í nýggjum hami. Grafiski samleikin samleikin er broyttur, og heimasíðan er komin í nýggjari og betri útgávu. Síðan hevur fingið eitt nýmótans snið, og er gjørd enn meira brúkara vinarlig. Óansæð um tú nýtir teldu, teldil ella telefon, tillagar skermurin seg soleiðis at tú fært tað bestu brúkaraupplivingina.”
Alarm.fo
Vit hava førleikarnar til at menna vev skipanir. Vit hava ment ein vev skipan til Alarm.fo, har ein kann rita inn og senda boð til Alarm.fo appina, síggja úrslit og hagtøl v.m.
Eisini hava vit eina vanliga heimasíðu til Alarm.fo.


text:
Eg kann líka so væl, siga tað sum tað er. Eg havi ongantíð verið typan, ið hevur haft góðan staðarsans. Viðhvørt havi eg ivast í, um hann yvirhøvur var til staðar hjá mær. Eg havi tendens til at villast, sjálvt har tað skuldi verið ógjørligt.
Í Aarhus kann eg taka bussin í skeivan rætning, uttan at vita tað. Eg havi onkursvegna bara góðtikið, at hetta ikki er mín sterka síða. Tá eg havi ferðast áður, hevur tað altíð verið saman við øðrum, og tá hevur onkur av hinum altíð tikið tað rolluna uppá seg.
Sigurd og eg hava verið og ferðast í London og Alanya, og har er onki at ivast í, hvør av okkum hevur gingið fremst. Ímeðan eg gangi og jolly mær aftanfyri, hyggi eftir fólkum og í handlar, hevur hann altíð funnið leiðina fram. Hetta hevur mær dáma so ótrúliga væl, tí snøkt sagt, so ani eg ikki hvussu tað mótsætta kennist. Sigast skal so at Sigurd nóg illa noyðist at hyggja seg um, fyri at vita hvønn veg vit skulu. Hjá summum fellur tað so lætt, at tað nærum er ein sjálvfylgja at tey taka rolluna sum ferðaleiðari.
Sum eg havi skilt á lagnum, so kann tað tó verða eitt sindur stravið, altíð at verða tann, sum skal finna runt í einum fremmandum býi. Náhh, so afturfyri at eg fekk so fitta jólagávu (sum var ferðin til París), so helt Sigurd at tað var tíð uppá, at mín staðar sansur slapp at royna seg! Mín fyrsti tanki var “Jaaa, eg kann gott royna, men vit vita bæði at hetta ikki fer at ganga”.
Nú havi eg haft eitt sindur av tíð at fyrireika meg í. Eg fekk eisini eina bók um París, har kort var í, so við henni havi eg roynt at skapa mær eitt yvirlit yvir býnum, so eg veit nøkunlunda hvat liggur hvar. So kom ein vinkona á vitjan, sum hevur familju í París, og av tí sama hevur ferðast har óteljandi ferðir. Hon vísti mær eina app, har ein lættliga kann finna útav at koma runt við bussum og tokum. Hetta hjálpti so væl og tað var sum ein nýggjur heimur opnaði seg, tá hon forkláraði hvussu einfalt tað faktiskt var. (Takk Maria!!)
So kom dagurin. Sigurd helt hetta verða forbiði stuttligt! Men tit vita, júst sum foreldur sum dupult kanna nær bussurin fer, hóast barnið júst hevur sagt at hann fer kl.11.25, so gekk hann og hevði eina plan B allan vegin. Pína altso, eg vildi so gjarna klára tað. Og vita tit hvat? eg kláraði tað! haha.. eg vil ikki siga at tað gekk so skjótt, og kann eiheldur viðganga at eg ikki spurdi um ráð einar tríggjar ferðir, men hvat so. Ferðin frá lufthavnini til býin tók umleið ein tíma og tað vóru trýggir steðgir á vegnum, so har vóru bæði tok og metro sum skuldi finnast.
So nei nei, nú hildu tit kanska at eg fór at taka tí løttu loysnina og at taka ein taxa. Niksen biksen, heilin slapp at arbeiða á yvirtíð og tað kendist faktiskt oooordiliga gott! Eisini kendist tað, sum um at ferðin ikki varð líka long, sum tá man er tann sum fylgir við. Tí tá man gongur aftast, hevur man onga hóming fyri hvar man er, hvussu langt man er komin og hvussu langt er eftir.
So tað veit den, hetta verður ikki seinastu ferð, at eg eri ferðaleiðari! Sigurd skal ordiliga sleppa at slappa av, og verða tann sum gongur aftanfyri á túrinum, tí eg havi fingið blóð uppá tonnina.
Eg ynski tykkum øllum ein góðan dag.
M&K


text:
Í Havnar Bio gongur danski filmurin hjá 40 ára gamla Nicolas Arcel En kongelig affære. Arcel gjørdi vart við seg longu í 2004 við meistarliga filminum Kongekabale úr samnevndu søguni. Uttan henda film var eingin sjónvarpsrøð um Borgen, ið bergtók Ríkið og nú sæst á NRK í Noregi. Aktuelli filmurin, En kongelig affære, er søgan um danska kongshúsið meðan hin vitleysi Kristian Sjeyndi var kongur 1766-1808. Mikkel Boe Følsgaard, sum eg ikki havi sæð áður, hevur henda sjáldsama leiklut. Hann sæst saman við Mads Mikkelsen, sum er Johann Struensee, á myndini niðanfyri. Eins og í svensku skaldsøguni Livläkarens besök (Per Olov Enquist 1999), eru vit í 1770’unum og høvuðsdenturin er lagdur á pikantu kærleikssøguna millum blaðungu Karolinu Mathilde, sum 15 ára gomul kom úr Bretlandi og gjørdist drotning av Danmark, og týska Struensee, sum 31 ára gamal verður lívlækni hjá kongi í 1768. Tey bæði, Karolina og Johann, (Alicia Vikander og Mads Mikkelsen á myndini omanfyri) eru ikki børn av samtíðini, men droyma um eitt betri land, leyst av okinum hjá góðseigarum, kirkju og sensuri. Í loyndum lesa tey bæði Rosseau og upplýsingartíðin verður stillisliga gróðursett í einum tí døkkasta landi í Evropa.
Umvegis krýnda seingjarstokkin fær Struensee miðsavnað alla makt í ríkinum. Men hann er eingin strategur og fær alt ímóti sær, serliga prestin Ove Høegh-Guldberg (David Dencik, vit kenna úr Lykke, longst til høgru á myndini niðanfyri), sum kostar honum lívið. Kirkjan og stórmenn sløkkja fyri allari upplýsing og sensurur verður aftur í Danmark.
Í hesum kveikta dialogi er spell, at Mads Mikkelsen longu fyri tjúgu árum síðani gjørdi tað modernað og upplýst at verða samanbitin, hyggja niður og ikki opna munnin, tá tosað verður. Eg hvørki hoyri ella skilji meginpartin av tí, sum Mads Mikkelsen og alt hansara ættarlið av mannligum sjónleikarum sigur, ger og hugsar á donskum filmi og palli. Serliga í knøppum tilsipingum millum Struensee og Rantzau (Thomas W. Gabrielsson). Upplýs meg, Mikkelsen og lat meg hoyra, hvat tað er tú sigur! Tað er kjarnin í allari upplýsing!


text:
Á triðja sinni skipar Filmsfelagið fyri Filmsdøgum í Felag í Havnar Bio. Tiltakið, sum er í døgunum 20.-24. september, er í ár bygt út við Barnabio og Eldrabio.
Fimm kvøld á rað verða nýggir altjóða filmar frumsýndir í høli 1.
Teir eru hin svenski KEMPAN (Jätten, Johannes Nyholm 2016), amerikanski heimildarfilmurin CITY OF GHOSTS (Matthew Heineman 2017), bretski TULIPANFEPUR (Tulip Fever, Justin Chadwick 2017), finski LJÓS Í MYRKRI (Toivon tuolla puolen, Aki Kaurismäki 2017) og hin eysturríkski filmurin STEFAN ZWEIG: FARVÆL EVROPA (Vor der Morgenröte - Stefan Zweig in Amerika, Maria Schrader 2016).
Vanligi prísurin at síggja ein film, er 90 krónur. Men verða atgongumerki til allar fimm filmarnar keypt í senn við skivuna í biografinum, so er samlaði prísurin 300 krónur. Havnar Bio letur upp klokkan 14.
Teir eru hin nýsælandski PATRIARKURIN (Mahana, Lee Tamahori 2016), japanski EFTIR ILLVEÐRIÐ (Umi yori mo mada fukaku, Hirokazu Koreeda 2016) og hin nýggi filmurin hjá danska Erik Clausen, ALDRIG MERE I MORGEN (2017).
Vanligi prísurin at síggja ein film, er 90 krónur. Men verða atgongumerki til allar tríggjar filmarnar keypt í senn við skivuna í biografinum, so er samlaði prísurin 180 krónur. Havnar Bio letur upp klokkan 14.


text:
Føroyar flyta seg skjótast
Dan Klein --- 10.02.2018 - 09:13
Norðurlendsku samstarvsráðharrarnir hittust í gjár í Stokkhólmi.
Poul Michelsen, landsstýrismaður, nýtti millum annað høvið at kunna hinar ráðharrarnar um Arctic Hubs ráðstevnuna, sum verður í Føroyum í mai, og beyð teimum øllum til Føroya í sambandi við ráðstevnuna.
Fyri sjálvan fundin varð hagfrøðiliga tíðarritið State of the Nordic Region lagt fram. Kanningin tekur støði í útvaldum økjum í Norðurlondum, og tølini vísa, at londini er komin væl fyri seg eftir fíggjarkreppuna í 2008. Fólkatalið er mett at vaksa við 10 prosentum upp í 29 milliónir í 2030 og arbeiðsloysið er lágt.
Føroyar standa seg sera væl á fleiri økjum, og eru sambært greiningini tað øki í Norðurlondum við bestu evnum sum samfelag at flyta seg, ein sonevndur top mover í mun til seinastu kanning av hesum slagi.
“Sostatt eru búskapurin, støðan á arbeiðsmarknaðinum og fólkatalið í Føroyum styrkt samanborið við onnur Norðurlondu síðan 2015. Úrslitið er eitt gott amboð, ið eggjar okkum at halda fram at arbeiða miðvíst,” sigur Poul Michelsen, landsstýrismaður, og leggur afturat, at hinir samstarvsráðharrarnir vístu góðu úrslitunum hjá Føroyum ans.


text:
Reglur fyri heilivág í ferðsluni
Sterkur pínudoyvandi heilivágur og benzodiazepinir
Tekur tú sterkan pínudoyvandi heilivág ella nerva- ella svøvnheilivág (benzodiazepinir), er vandin 2-3 ferðir so stórur fyri, at tú ert fyri ferðsluóhappi. Ert tú í viðgerð við slíkum heilivági, verður tú so mikið ávirkað/ur, at tað samsvarar við eina promillu millum 0,6 og 1,2.
Nógvar avmarkingar eru viðvíkjandi koyring, um tú fært sterkan pínudoyvandi heilivág ella benzodiazepinir. Fylg ávísingunum frá læknanum.
Annar heilivágur
Tekur tú annan heilivág, sum kann vera vandamikil í ferðsluni, og tú tekur heilivágin sambært leiðbeining frá lækna, kanst tú vanliga koyra bil. Treytin er sjálvsagt, at tú kanst koyra bil á tryggan hátt. Ávirkar heilivágurin koyriførleikarnar, skalt tú lata bilin standa.
Ert tú í iva, spyr læknan ella á apotekinum.
At koyra trygt
Ert tú so troytt/ur, sjúk/ur ella ávirkað/ur, at tað ávirkar koyringina, eigur tú ikki at koyra bil. Hetta er eisini galdandi, hóast tú tekur heilivág sambært resept.
Hevur løgreglan illgruna um, at tú ikki koyrir trygdargott, kanst tú verða kannað/ur hjá lækna. Niðurstøðan hjá læknanum kann vera, at tú:
- ikki ert ávirkað/ur
- ert ávirkað/ur í lítlan mun
- ert ávirkað/ur í miðal mun
- ert ávirkað/ur í stóran mun
- ert rúsað/ur
Les um møði í ferðsluni.


text:
Excel víðkað | 24. & 25. mai 2018
Fá pláss eftir!
Kom í gongd við
at nýta tær meiri
avanseraðu funkurnar í Excel
Nógv av okkum, sum arbeiða dagliga við Excel, duga at nýta forritið soleiðis nøkulunda. Vit duga at brúka Excel til tey vanligu tingini. Men vit vita at Excel hevur nógv fleiri møguleikar enn tað, vit vanliga arbeiða við. Vit vita eisini, at vit kunnu gera arbeiðið nógv skjótari og meiri effektivt.
Ert tú ein av teimum sum dugur tað grundleggjandi í Excel? Og ert tú samstundis greið/ur yvir, at har eru funkur, sum tú heilt víst hevði havt stóra nyttu av at duga - men sum tú ikki dugir - eitt nú tí tú ikki hevur havt stundir at seta teg inn í tað?
So er hetta skeiðið júst nakað fyri teg.
Og tað er faktiskt ikki so torført at læra :)
Hetta skeiðið hevur
í eftirmetingunum fingið heili
10,5
í eftirmetingunum fingið heili
í miðal eftir 13'skalanum
Góðir møguleikar at spyrja
Excel II er eitt tveir daga skeið og hetta merkir, at tú fært góða stundir til at læra allar tær nýggju og stuttligu og avanceraðu funkurnar. Eisini verða góðir møguleikar at spyrja. Undirvísingin gongur fyri seg partvíst "á talvuni", men eisini "hands-on".
"Talvuundirvísing" gevur tær eitt gott yvirblik. Og fyri at tú skalt læra at brúka funkurnar sjálv/ur, so er eisini neyðugt hjá tær, at sleppa framat telduni. Tað er týdningarmikið, tí so minnist tú nógv betur, hvussu tú skalt gera tá tú kemur heim.
Tilfar - stig fyri stig
Á øllum okkara skeiðum brúka vit proffessionelt tilfar, tilfar sum er dagført og sum alla tíðina verður tillaga. Hetta merkir, at aftaná skeiðið eigur tú eina bók, sum kann hjálpa tær, tá tú verður í iva, hvussu tað var at onkur funka virkaði. Í bókini verða funkurnar nevnliga lýstar stig fyri stig, so tú ert ikki í iva, hvat tú skalt gera.
Office 2016
Undirvíst verður í Offcie 2016, men um tú hevur Office 2013, so fært tú eisini nógv burturúr at koma á skeiðið, tí Office 2013 og Office 2016 líkjast ógvuliga nógv.
Á hesum skeiðinum verður undirvíst í 2016. Flestu funkurnar eru tó eisini í 2013 og enntá 2010 versiónini.
Málbólkur
Skeiðið vendir sær til tey, sum hava nýtt Excel í longri tíð, men ikki eru komin ordiliga í holt við at nýta tær meiri avanseraðu funkurnar í Excel. Funkur sum eru SERA hentar at duga.
Á skránni
- Vísa og tilpassa
- Navn á cellum, formateringar
- Alt um funktiónir (fx)
- Finansiellar funkur
- Tær snildu Pivottabellirnar
- Scenarie og simuleringar, hvat-nú-hvis...
- Professionel diagramm
- Nýtsla av makro'um
- Listar og databasur
- Konsolidering
- Skabelónir; hvussu kanst tú upprætta og brúka skabelónir í tínum arbeiði`
- Hvussu leggur tú leinkjur inn frá Excel til Word?
- Hvussu kanst tú seta t.d. diagramm frá Excel inn í eina PowerPoint framløgu?
Undirvísari: Tummas Jacobsen
Tummas er ein sera dugnaligur undirvísari. Hann hevur undirvíst í fleiri ár fyri Synergi og hann fær sera góðar eftirmetingar. Hetta merkir, at tú kanst verða 100% vís í, at tú fært eina góða undirvísing. Og tú kanst verða 100% sikkur uppá, at tá tú ert í iva um eitthvørt á skeiðinum, so vil Tummas svara tær, soleiðis at tú skilur. Og tað er óansæð á hvørjum støðið tú ert á.
Umframt at hava undirvíst í fleiri ár, so hevur Tummas sjálvur brúkt Excel í sínum arbeiði, eitt nú sum bókhaldari. Hetta merkir, at hann dugur ikki einans funkurnar í Excel, men dugur væl at seta seg inn í tína støðu og hvat tú hevur tørv á og tá er nógv lættari hjá tær at fáa undirvísing frá honum.


text:
Tað ræður um at kanna útbúgvingarstøðið, áðrenn handverkarar koma til landið
Fyritøkur innan byggivinnuna fingu í 2014 møguleikan at seta handverkarar í starv úr øllum ES-londum. Hetta er loyvt tá arbeiðsloyvi er undir 6%. Tá ES-borgarar koma henda vegin at arbeiða, hava føroyskir arbeiðsgevarar ofta lítlan kunnleika til prógv og útbúgvingar úr heimlandinum. Tað er tó sera týdningarmikið, at arbeiðsgevarar tryggja sær, at talan veruliga er um eina handverksútbúgving. Tað er SIRI - Styrelsen for International Rekruttering og Integration, sum gevur (ella noktar) arbeiðs- og uppihaldsloyvi í Føroyum. Um SIRI ivast í, um ein persónur hevur eina handverksútbúgving, kann vandi vera fyri, at hesin ES-borgarin ikki fær arbeiðs- og uppihaldsloyvi í Føroyum, og at hesin persónurin tí noyðist av landinum aftur. Tað kann koma sera illa við hjá handverksmeistaranum, um hesin longu er komin til landið og byrjaður at arbeiða. Einstøk dømi hava verið um trupulleikar við arbeiðs- og uppihaldsloyvi hjá handverkara orsakað av iva um útbúgvingina.
Vinnuhúsið hevur spurt seg fyri um treytirnar fyri at fáa góðkenning sum faklærdur í Føroyum. SIRI vísir til Uddannelses- og forskningsministeriet. Deildin fyri “uddannelse og instutitioner” hevur eina tænastu, sum hjálpir fyritøkum at meta um útbúgvingarstøðið tvørturum landamørk.
Sí leinkju her.
Á hesi heimasíðuni eru vegleiðingar og enn ein leinkja, sum eitur “anmodning om turbovurdering”. Hetta er ein ókeypis tænasta, har til ber at fáa svar innan 5 arbeiðsdagar uppá eina meting av útbúgvingarskjølum. Á deildini vátta tey fyri Vinnuhúsinum, at føroyskar fyritøkur kunnu gera brúk av hesi tænastu.
Vinnumálaráðið boðaði tann 11. desember 2014 frá, at arbeiðsloysið í Føroyum er farið niður um 3,5 %. Hetta merkir at tað í løtuni ikki krav, at ES-borgarin skal verða faklærdur fyri at fáa arbeiðs- og uppihaldsloysi í Føroyum, men tá arbeiðsloysið í tríggjar fylgjandi mánaðar hevur verið omanfyri 3,5 %, er tað aftur bert faklærd arbeiðsmegi innan byggivinnuna, sum kann fáa arbeiðs- og uppihaldsloyvi eftir tí smidligu góðkenningarskipanini. Tá hevur tað aftur týdning, at arbeiðsgevarar skjótt og lætt kunnu fáa mett um, hvørt ein útbúgving úr einum ES-landi kann metast sum ein handverksútbúgving.


text:
Fólkaatkvøða um nýggja stjórnarskipan - eitt balladumál
Samgongan fyrireikar í løtuni eina fólkaatkvøðu um eina nýggja stjórnarskipan - fyrireikandi arbeiðið til eina loysing. Men vit avgera jú longu í stóran mun sjálvi, hvussu samstarvið í Ríkisfelagsskapinum eigur at virka - hesin felagsskapur er vælvirkandi og gevur okkum í stóran mun fult ræði á egnum viðurskiftum
Vit føroyingar hava góðar møguleikar sjálvi at virka og samráðast undir verandi skipan við Heimastýri og Ríkisfelagsskapi.
Tað er best og rættast at hava sum meginreglu og mál, áhaldandi at menna eitt gott samríkið, tí tað gagnar best okkara landið og fólkið.
• Vit hava okkara egna lóggevandi vald - Løgtingið
• Vit hava okkara egnu stjórn - Landsstýrið
• Vit hava okkara egna stjórnarleiðara - Løgmann
• Vit hava okkara egna mál og eru málsliga betri fyri enn flestu fólk í heiminum
• Vit hava okkara egna flagg - Merkið
• Vit skipa okkara egna fiskivinnupolitikk
• Vit skipa okkara egna vinnupolitikk
• Vit skipa okkara egna umhvørvispolitikk
• Vit skipa okkara egna mentunarpolitikk
• Vit skipa okkara egna almennapolitikk
• Vit skipa okkara egna heilsupolitikk
• Vit skipa okkara egna útbúgvingarpolitikk
• Vit ráða yvir øllum tilfeingi í havinum uttan um okkum og hvussu tað verður gagnnýtt
• Vit samráðast við onnur lond um loyvi til at gagnnýta part av teirra tilfeingi – bilateralt samstarv
• Vit samráðast við onnur lond um handilsavtalur
• Vit ráða yvir øllum tilfeingi í undirgrundini og lóggeva um ræðisrættindini av sama
• Vit ráða sjálvi yvir møguligum oljuinntøkum
• Vit kunnu til eina og hvørja tíð gerast ES borgarar, um vit flyta til Danmark og hava ES-pass
• Vit kunnu til eina og hvørja tíð og á einum og hvørjum stað kalla okkum føroyingar
• Vit velja um vit vilja hava reyða ES-passið ella grøna føroyska passið – eitt stórt privilegium, sum onnur droyma um
• Vit eru við í Arktiska samstarvinum saman við Grønlandi og Danmark
Harafturat, hóast loysingarflokkarnir ikki orka at hoyra tað, so kunnu vit við uttanríkispolitisku heimildarlógini sjálvi gera bæði altjóða og millumtjóða sáttmálar við onnur lond á øllum yvirtiknum økjum.
Á ikki-yvirtiknum økjum verða avtalur gjørdar saman við restini av Ríkinum, men har eru vit við til samráðingarborðið, tá føroysk áhugamál og viðurskifti verða ávirkað av avtalunum - okkara rødd verður hoyrd.
Fámjinsskjalið útgreinar samstarvið viðvíkjandi sendistovum og uttanríkispolitikki annars.
So tað eigur ikki at verða nakar ivi um, at besta loysnin er framhaldandi verja av Ríkisfelagsskapinum.
Vit eru longu í neyvum samstarvi við Danmark og avgera sjálvi í stóran hvønn mun, hvussu hetta samstarv eigur at virka og kann gagna okkara borgarum.
Vit hava nógv onnur álvarsmál at loysa í okkara samfelag enn eina nýggja stjórnarskipan - hetta málið um nýggja stjóranarskipan og loysing, elvir bara til balladu og skilur tjóðina og samfelagið í tvey.
Johan Dahl
formaður í Føroya Væl
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Munnligur fyrispurningur til Rigmor Dam, landsstýriskvinnu í mentamálum viðvíkjandi einum bátaportali
1. Hvat heldur landsstýriskvinnan um hugskotið at gera ein bátaportal?
2. Hvørja ávirkan heldur landsstýriskvinnan, at ein bátaportalur hevði havt á føroyska samfelagið?
Viðmerkingar:
Tað ber til at menna og varðveita tilvitanina um føroyska bátin og ta søgu og tað samfelag, hann umboðar. Hugskotið, sum hevur verið frammi alment, er at byggja ein sokallaðan bátaportal. Bátaportalurin kann savna og seta upp ta vitan, sum er um føroyska bátin, og um tað samfelag og tær broytingar, sum hann hevur fjálgað og tænt í øldir. Bátaportalurin átti at kunnað skipað fyri framsýningum um føroyskt bátasmíð og um søguliga týdningin, báturin hevur havt gjøgnum øldirnar.
Eisini er hugsandi, at bátaportalurin er eitt livandi stað, har man kann koma og síggja handverkið í verki. Síggja fólk smíða bátin. Tað er komið at teimum døgum, at fá enn minnast bátin sum amboð teirra í bygdini fyri at yvirliva. Tí kundi bátaportalurin eisini verið høvi hjá teimum eldru fólkum, sum enn minnast tíðina, og latið hesi greitt frá týdninginum, báturin hevði fyri at yvirliva, og eisini, hvør hóttan lá í bátinum, tá hann í øllum veðri baldist á sjónum.
Hugsandi er eisini, at bátaportalurin rúmar tjóðarítrótti okkara – kappróðrinum – og latið henda verið ein virknan part av húsinum. Hetta kundi man gjørt við at latið kappróðrarfeløg húsast á niðastu hædd. Niðasta hædd átti eisini at rúmað møguleikanum hjá fólki at roynt bátin og farið ein túr við honum. Tí er umráðandi, at hann liggur við sjógvin, so at børn, ferðafólk og onnur kunnu sleppa at flota og kenna sambandið millum sjógv og bát.
Slíkir bátaportalar eru við góðum úrsliti gjørdir aðrastaðni, eitt nú í Hetlandi, Danmark og Noregi. Hugskotið fremur eisini tey ynski, ið hava verið frammi í politisku skipanini um at varðveita føroyska bátin og føroyskt bátasmíð, og tað gongur fleiri av teimum tilmælum á møti, sum vórðu sett fram í álitinum um at skapa føroyskum bátasmíði livilíkindi. Álitið varð latið Føroya landsstýri í 2012.
Hvar bátaportalurin skal vera, og hvussu hann skal byggjast, eiga serkøn fólk at taka støðu til. Umráðandi er bara, at hann er bygdur soleiðis, at hann kann rúma tí virksemi, sum visjónin fyri portalin hevur, og at hann er lætt atkomuligur hjá flestu føroyingum og hjá ferðafólki.
Á Løgtingi, 8. februar 2016
Annita á Fríðriksmørk
– at vit gerast limur í IMO, WTO, UNECO osfr krevur fólk við hægri útbúgvingum
– at tær royndir man har kemur at vinna sær, koma at menna okkara samfelag og seta fólk við hægri útbúgvingum í starv.


text:
Býráðsfundur 28. februar 2008
1.
J. nr. 521 – 08/00057
Sp/f Frakt & Sandsølan søkir í skrivi df. 28/01-08 um byggiloyvi til virkisbygning á matr. nr. 93a í Runavík sambært tekningum nr. 00 – 01 – 02 – 03 – 04 – 05 – 06 og nr. 07 df. 13/11-07 til teirra virksemi.
Í hesum sambandi søkja teir um, at kommunan kann gera stuðlamúr móti vegnum.
Eisini søkja teir um at fáa keisíðuna longda til 20 m við 6m dýbi, av tí at teir eiga 6 skip og vísa teir eisini á, at teir hava 50 fólk í starvi.
Ummæli frá Teknisku Deild:
TD mælir til at geva byggiloyvi til høllina sum víst á tekningunum nr. 00 – 01 – 02 – 03 – 04 – 05 – 06 og nr. 07 df. 13/11-07við hesum treytum:
At grundstykkið verður frábýtt matr. nr. 93a
At Arbeiðseftirlitið eisini gevur sítt viðmæli.
At Landsverk gevur sítt viðmæli
Tekn. deild metir, at stuðlamúrurin er ein partur bygninginum, og mælir frá, at kommunan ger stuðlamúrin.
Til keisíðuna hevur TD onga tilráðing, men kann vísa á, at atløgusíðan, sum er á staðnum, bleiv gjørd tá í kisturnar vóru bygdar í Rókini, og bleiv hon brúkt til grótbátin hjá E. Phil & Søn, og var ongantíð ætlað sum verandi atløgusíða.
Á høgætt kann atløgusíðan slett ikki brúkast.
-Havnanevndin hevur á fundi 18/02-2008 mælt til at taka undir við tilráðingini frá Tekn. deild.
- Byggi-og býarskipanarnevndin hevur á fundi 19/02-2008 mælt til at taka undir við tilráðing frá Tekn. deild.
-Býráðið hevur á fundi 28/02-2008 samtykt at taka undir við Havnarnevndini og Byggi- og býarskipanarnevndini.
2.
J. nr. 243 – 07/00298
Bygging av Støkk-høll á ítróttarøkinum í Runavík, smb. tekningum frá TN-Bygging df. 15/02-2008 og skriv df. 14/02-2008.
Í uppskotinum frá Støkk verður parturin hjá Runavíkar kommunu 9.275.000,- svarandi 51% av kostnaðinum.
Umframt at kommunan rindar 500.000,- um árið í 5 ár fyri gomlu Støkk-høllina, fyrstu ferð 1. aug. 2008. Og at kommunan útvegar grundøki til høllina.
Støkk hevur aðalfund seinast í febr.‘08 og ynskja svar frá kommununi áðrenn aðalfundin.
Ummæli frá Teknisku Deild:
Vísandi til nýggju tekningarnar av Støkkhøllini dagf. 15/02 2008, mælir Tekniska deild til at geva principiella tilsøgn til at byggja sum víst, tvs. stødd og planloysn, men við teirri treyt, at bygningurin ”útsjóndarmessiga” skal kunna tillagast arkitektoniskt til eina góðkenda heildarloysn.
Mett verður, at neyðugt er at gera eina heildarloysn fyri ítróttarøkið, áðrenn umsóknin kann endaliga viðgerast.
Mælt verður til at útskriva eina arkitektkapping fyri alt ítróttarøkið og at peningur verður avsettur til kappingina.
- Byggi- og býarskipanarnevndin hevur á fundi 19/02-2008 mælt til at taka undir við tilráðing frá Tekn. deild, tó metir nevndin ikki tað er neyðugt við arkitekta-kapping
-Býráðið hevur á fundi 28/02-2008 samtykt at taka undir við Byggi- og býarskipanarnevndini.
3.
J. nr. 629 – 08/00012
Virkisráðgeving sigur í skrivi df. 07/01-2008 at komandi Vinnustevnan Faroexpo og Mentanarvikan verða í døgunum 20. – 23. okt. 2008. Og verður søkt um 213.000,00 til fyriskipan av tiltøkunum, marknaðarføring v.m.
-Fíggjarnevndin hevur á fundi 24.01.2008 samtykt at bjóða Sp/f Virkisráðgeving við á næsta FN-fund at greiða nærri frá.
Símun Hammer greiddi frá, at fyritøkur, sum taka lut sjálvstøðugt, gjalda 16.000 kr í part.
Fíggjarnevndin hevur á fundi 21.02.2008 mett, at vinnuligi parturin eigur at kosta uml. 50.000 kr. Málið verður tikið upp í býráðnum, har mentunarparturin eisini verður umrøddur.
-Býráðið hevur á fundi 28/02-2008 samtykt at taka undir við fíggjarnevndini og at verða við í tiltakinum aftur í ár.
4.
J. nr. 032 – 08/00110
Samanlegging av KSF og FKF – nýtt kommunufelag fyri allar kommunur í Føroyum.
Fíggjarnevndin hevur á fundi 21.02.2008 viðmælt, at feløgini verða løgd saman.
-Býráðið hevur á fundi 28/02-2008 samtykt at taka undir við Fíggjarnevndini.
5.
J. nr. 102 – 08/00112
Avtalustýring við skúlarnar
Fíggjarnevndin hevur á fundi 21.02.2008 viðmælt, at fíggjarleiðarin tekur málið upp á fundi við skúlastjórarnar og annars arbeiðir víðari við málinum
-Býráðið hevur á fundi 28/02-2008 samtykt at beina málið í mentanarnevndina til viðgerðar.


text:
Øssur Berghamar skrivar:
Leygardagin 20. mai í ár var ein sokallað reunionsamkoma á Paranassinum á Hafnia fyri einum aldrandi skara, sum var við til eitt bíbliuskeið í 1962 – hildið í sama høli. Liðin vóru 55 ár, síðani hetta tiltak fór fram, sum var hitt fyrsta av sínum slagi.
Tað var Zacharias Zacharissen, sum í síni tíð tók stig til hetta tiltak. Hendan seinnapartin í mai varð hugleitt um bíbliuskeiðið í 1962, tá ið vit øll stóðu í ungdómsins blóma. Myndir vóru sýndar og sangir sungnir, sum leiddi okkum aftur til nakrar ógloymandi dagarnar.
Zacharias tóktist vera væl fyri, bjóðaði vælkomið og greiddi frá visiónini fyri bíbliuskeiðnum og um lærararnir, ið luttóku. Hann nevndi tey við navni, sum ikki longur vóru okkara millum, og vit mintust tey øll við tøkk.
Tað, sum vit ikki vistu tá, var, at Zacharias sjálvur skuldi vera tann næsti, ið fór, og at hetta í veruleikanum eisini varð ein farvælsamkoma. So stutta tíð aftaná, mánadagin 21. august, var skeið hansara av og hann
flutti yvirum aftaná stutta sjúkralegu.
Tá ið Zacharias í 1961 trein út í fulltíðartænastu fyri Harran, var hann ein slóðari fyri einari nýggjari tíð. Áðrenn hann steig út, vóru tað bara Victor Danielsen og Andrew Sloan, sum vóru trúboðarar í tænastu burturav innan samkomur okkara. Zacharis kom úr einum góðum heimi Norðagøtu, og haðani fekk hann nógv gott í beinini.
Tá ið hann so fór at læra til rørleggjara í Havn, kom hann at sita við føturnar á bíbliukønum monnum sum Peturi Háberg og Andrew Sloan og øðrum, sum eisini fingu stóran týdning fyri hansara andaligu menning.
Tá hann so avgjørdi at fara á Moorlands Bíbliuskúla í Suðuronglandi, búnaðist kallið at fara út sum trúboðari.Vit eru framvegis mong, sum minnast, hvussu hann kom heim aftur úr Onglandi við nýggjum sangum og vitjandi enskum talarum. Brynleif Hansen úr Fuglafirði fór eisini á sama bíbliuskúla og teir gjørdist tættir samverkamenn. Tað var ein endurnýggingartíð fyri eina siðbundna samkomu, sum fekk frískligan íblástur í andaliga arbeiðnum kring oyggjarnar.
Í oktober 1961 kunngjørdi Zacharias á samfelagsmøtunum í Havn, at hann hevði tikið ta avgerð at fara út í fulltíðartænastu fyri Harran. Petur Háberg skrivar í blaðnum, Lív og læra, at “tað fløvaði øll um hjarta, sum sunnumorgunin 22. oktober í Ebenezer hoyrdu Sakaris greiða frá, hvør ætlan hansara var, og hvør bakgrundin fyri hesum stigi var.”
Brynleif trein eisini út í evangeliska tænastu og fór undir arbeiði við barnalegum – væl stuðlaður av Zachariasi. Hann fekk tó ikki langa virkistíð og varð brádliga tikin heim í 1970, tá flogfarið datt niður úti í Mikinesi. Men ringarnir breiddu seg, og aðrir trúboðarar fóru út í Harrans verk, bæði í Føroyum og ymsastaðni í heiminum.
Zacharis var ein stórur orðsins mynduleiki, hvørs bíbliutímar altíð høvdu vekt og dýbd og vóru merktir av trúskapi móti Orðinum. Hóast lítillátin av lyndi og hugburði fylti hann ómetaliga nógv í andaliga landslagnum, og tað kennist vera eitt ógvuliga stórt tómrúm, nú hann er farin.
Zacharias var, saman við bróðrinum, Flóvin, við til at geva tíðarritið Leirkerið út, sum er útkomið í mong ár, umframt eina ørgrynnu av bókum og bóklingum. Harumframt var hann eisini sálmaskald og týðari. Alt var merkt av dygd, sum kom frá hond hansara, ikki minst føroyska málið. Og snotuligar eru bøkurnar á bókahyllini, ið eru útkomnar ár um ár við bíbilskum evnum og gevandi, søguligum tilfari.
Zacharias hevði eitt hirðahjarta, sum brann fyri fólki Guds, burturi og heima. Hann var ein góður lurtari, sum fegin legði oyra til teirra, sum høvdu spurningar at seta og høvdu brúk fyri vegleiðing. Hann hevði sínar persónligu sannføringar, men uttan at vera trongur. Sjónarringurin var víður og rúmur.
Okkara hugsanir leita til konuna, Lis, sum var honum ein trúfastur stuðul, og fimm synirnar, Dánjal, Jákup, Jógvan, Arna og Pætur. Vit eru eisini mong, sum hava hildið okkum átt ein part í “Sakaris”, sum hann vanliga varð kallaður.
Ein patriarkur í samkomu Guds er fluttur heim til til teir ævigu bústaðir. Vit minnast við takksemi okkara góða vin og andaliga vegleiðara, Zacharias, sum nú er fluttur heim í dýrdina eftir lokna og trúfasta tænastu. –
Øssur
Mynd: Bíbliuskeið á Hotel Hafnia í 1962
Mynd: Luttakarar, sum vóru á bíbliuskeiðinum í 1962. Henda niðara myndin er frá mai 2017.


text:
"Tað eydnast heilt greitt at røkka málinum við kanningini. Nevniliga at menna eitt hagfrøðisligt modell av teljidátum fyri laksalýs, at simulera støðið fyri vaksnar kynsbúnar lýs, umframt at simulera og soleiðis skilja tær lítið virknu viðgerðirnar, sum verða nýttar í royndini at basa lýsnum. Eg eri sera hugtikin av kanningini, modellinum og dátuviðgerðini, og talan er um eina týdningarmikla kanning, ið kann fáa stóran týdning fyri alivinnuna í Norðuratlantshavi.”
Sum granskari, knýttur at Fiskaaling, hevur Hannes Gislason hagfrøðisliga greinað og modellerað lúsateljingar hjá Fiskaaling. Endamálið var at simulera gongdina í lúsatølunum og tann ofta stutta virknaðin av viðgerðum ímóti laksalýs. Hetta fyri vónandi betur at kunna skilja og hjálpa til við at minka um lúsatrupulleikan.
- Fyri hesa granskingina vóru regluligu lúsateljingarnar hjá Fiskaaling á føroyskum alibrúkum sera týdningarmiklar, eins og góða samstarvið við alivinnuna, ið loyvdi almannakunngering av lúsadátum fyri dulnevnd aliøki. Eitt nú vístu leiðarar, djóralæknar og onnur starvsfólk í alivinnuni stóra vælvild og áhuga fyri at luttaka og kjakast um lúsaforsøgnir og modellering av laksalús á fundum um lúsatrupulleikan á Fiskaaling, sigur Hannes Gislason.
Úrslitini og góðu ummælini av vísindaligu greinini geva ábendingar um, at eitt týðandi føroyskt granskingararbeiði innan laksalús – til gagns fyri bæði føroysku og altjóða alivinnuna – er greitt úr hondum.
Kelduávísing til vísindagreinina:
Gislason H. Statistical modelling of sea lice count data from salmon farms in the Faroe Islands. J Fish Dis. 2017;00:1–21.
Leinkja:http://rdcu.be/yNq8


text:
Av 34 londum í Europa er vinnutíttleikin størstur í Føroyum og Íslandi, roknað fyri bæði kyn tilsamans. Vinnutíttleiki er arbeiðsfjøldin, t.vs. tey ið eru virkin ella tøk á arbeiðsmarknaðinum, í % av øllum fólkatalinum í vinnuførum aldri, her avmarkað til teirra millum 15 og 75 ár.
Við 78% eru Føroyar og Ísland saman við Sveis á 75% í flokki fyri seg.
Síðani eru 19 lond, har vinnutíttleikin liggur millum 71 og 63%.
Niðast eru 12 lond, har vinnutíttleikin er frá 60 niður í gott 50%.
Í teimum báðum næstu myndunum samanbera vit vinnutíttleikin hjá kvinnum og monnum í aldursbólkum í Føroyum, Íslandi, Danmark og í miðal fyri ES-londini.
Hjá monnum (fyrra myndin) skilja Føroyar og Ísland seg burturúr við hægri vinnutíttleika hjá teim yngstu og serstakliga hjá teim elstu (41-44%), samanborið við bert 11% í ES-londunum.
Hjá kvinnum (seinna myndin) eru tað Føroyar, ið skilja seg mest burturúr við at liggja hægri enn hini londini í flestu aldursbólkunum. Her síggja vit eisini stóra munin í vinnutíttleika hjá teim elstu, 65-74 ára gomlu, har Føroyar og Ísland liggja um 30% móti 6% hjá ES-londum.


text:
29. februar – 6. mars fær Ísraelsmissiónin vitjan av Jákup E. Petersen og Torben Mathiesen.
Jákup er uppvaksin í Klaksvík. Hann býr í Keypmannahavn og er í løtuni í gongd við gudfrøðisútbúgving. Torben Mathiesen er í starvi sum landsskrivari hjá “Ordet og Israel” í Danmark.
Skráin hjá Jákupi E. Petersen:
í KFUM og K í Klaksvík
Evni: Bókin hjá Zakarja
Fríggjadagin 4. mars kl. 20 í Sumba
Evni: Kallið til at venda umJákup fer eisini at vitja og undirvísa í PODAS kring landið.
í Emmaus í Klaksvík
Evni: Spádómarnir um Ísrael – tey 4 stigini
Hósdagin 3. mars kl. 20
í missiónshúsinum á Glyvrum
Evni: Í Guds ætlan og hondum
Fríggjadagin 4. mars kl. 20
í missiónshúsinum á Sandi
Evni: Í Guds ætlan og hondum
Leygardagin 5. mars
Evnisdagur um Jóhannesar Opinbering
í Emmaus í Klaksvík
Kl. 15.00 Kaffi
Kl. 15.30 1. kap. Frágreiðing um bókina
Kl. 16.30 4. – 7. kap. Gud er í hásætinum
Kl. 18.00 Nátturði
Kl. 19.00 8. – 18. kap. Trongdir og sigur
Kl. 20.00 19. – 21. kap. Jesu afturkoma
Sunnudagin 6/3 kl. 18.00
í Tabor á Toftum
Evni: Spádómarnir um Ísrael – tey 4 stigini
Vælkomin til tiltøkini
Ísraelsmissiónin


text:
Búmerkja kapping til Kunoyar Kommunu
Kommunustýrið samtykti á kommunustýrisfundi tann 22.02.17 at gera eina kapping um búmerkið til Kunoyar Kommunu.
Í fyrstu atløgu verður hendan kapping bert fyri borgarar í Kunoyar kommunu, um so er at tað koma 3 ella færri uppskot inn verður henda kapping víðka, so øll kunna verða við. Kommunustýrislimir kunna ikki luttaka í hesi kapping.
Vinningar:
- 5.000,-
- 1.000,-
- 500,-
Uppskotini skulu verða stødd A4 ark.
Navnið á viðkomandi ið hevur tekna skal ikki standa á uppskotinum, men koyrast ið ein brævbjálva fyri seg saman við uppskotinum.
Viðkomandi er vælkomin at skriva eina frágreiðing um búmerkið.
Uppskotini skulu sendast til:
Kunoyar Kommunu
Kunoyargøta 7
780 Kunoy
Uppskotini skulu verða inni 08. juni 2017.
Dómararnir eru kommunustýrið og ein grafikari.
Vinarliga
Kunoyar kommuna
KALENDARI
SAMBAND
Kunoyar kommuna
Kunoyargøta 7
780 Kunoy
Tel. +298 21 68 14
Skrivstovan
Kunoyargøta 7
780 Kunoy
Opið er:
Mánadagin frá 9:00 til 11:00


text:
Tjaldursgrælingur (lat. Arenaria interpres L; da. Stenvender) er væl størri enn sjógrælingur. Um summarið er hann eyðkendur av tí skjóruta litinum. Bringa, hálsur og tað mesta av høvdinum er stórflekkut svart og hvítt, bak og veingir stórflekkut dimmbrúnt og reyðbrúnt; í neðra er hann hvítur. Vetrarfuglurin og ungfuglurin eru eisini búkhvítir, men annars mest svartir við gráum ella hvítum strikum. Teir ungu eru tá eyðkendir av einum sjónskum bleikgulum liti hvørjumegin á hálsinum, teir gomlu hava henda sama litin, men so káman, at hann stundum er ringur at síggja.
Tað er ein fuglur, sum livir so at siga um allan heim. Um summarið eigur hann norður á Íslandi, Grønlandi, Finnmørkini og haðan eystur, líka til Kyrrahavið møtir; um veturin er hann í Suðureuropa, Afrika, Suðuramerika, India, Australia og víða um oyggjarnar í Kyrrahavinum. Her hjá okkum er hann tættastur fyrra partin á sumri, og so aftur frá gomlu ólavsøku til út um veturnætur.1)
Mest heldur hann seg niðri í fjøruni, ofta saman við sjógrælingum og grágrælingum, har hann titar á sínum stuttu beinum og við nevinum skumpar upp smásteinar, skeljar og tara til at finna marflugur og annað kykt. Eisini fer hann ofta niðan í bøin og hagan at bora sær eftir ormi.
Í vakstrarlag og atburði líkist hann nógv tjaldri; og tá ið hann er so langt burtur, at støddin er ring at ætla og litirnir ikki skiljast, hevur hann ikki so sjaldan verið kendur fyri fjaldur.
1) t.e. veturnáttardag 14.okt.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Atlanticepane kann ikki bert veita viðskiftafólki sínum glas, termoglas, spegl o.a.
Vit hava í nøkur ár leverað ferðsluspegl til kommunur og stovnar.
Ferðsluspeglini eru til uttan- sum innandura nýtslu og eru gjørd úr acryl og polycarbonat og hava eitt gott beslag aftanfyri sum kann stillast í ymsar rætningar og monterast á stong. Vit kunnu veita 5 ára trygd uppá ferðsluspeglini. Verður nógv nýtt av kommunum og stovnum.
Ferðsluspeglini fáast í fleiri støddum so sum: 62 - 80 cm ø og 40x60 cm - 60x80 cm.


text:
So var aftur ummæli á skránni, hóast Brunsj ikki fer at hava ummæli hvørja viku í vetrarskránni í ár, so vera tó ummæli av og á, og í dag var so tað fyrsta í hesum umfari.
Nýggja fløgan hjá Ginman/Eivør var á skránni. Henda framúr góða útgáva fekk bestu skoðsmál frá mær, og endaði við at fáa 6 av 6 stjørnum.
Tað var heldur ikki uttan orsøk, tí tey klæða hvør øðrum, ikki bara høvuðsleikararnir lag og orðsmiðurin, basssnillingurin Lennart Ginman og føroyska songkvinnan við tí stóru røddini Eivør Pálsdóttir, men allur bólkurin klæðir hvør øðrum.
Ginman/Eivør er eitt vakurt klútateppi, sett saman av stakleikarum, ið hvør í sínum lag er sera vakur, men settir saman er heildin uppaftur vakrari.


text:
Oda Strøm
10.02.2018 - 17:15
Mentan > Mentan > Tónleikur
Útgávukonsert hjá vinnarunum av tónleikakappingini Wacken Metal Battle, Svartmálm, og vitjan av danska málmbólkinum Solbrud er á skrá í Norðurlandahúsinum í kvøld.
Fyrireikarirnir skriva, at síðan bólkurin varð settur á stovn í 2016, hevur Svartmálm spakuliga fingið røring í tónlistaheimin við sínum sermerktu framførslum. Svartmálm skrivar hátíðarligan tónleik, sum spennir frá ógvusligari øði til hugfjálgt sorgblídni.
Danski bólkurin Solbrud spælir tað sokallaða Black metal, og síðan bólkurin varð settur á stovn í 2009, hava teir miðað eftir at skapa melodiskan og stórfingnan tónleik.
Konsertin byrjar kl 19:30 og atgongumerki fáast til keyps við dyrnar og í forsølu á nlh.fo.


text:
Ein munnbiti av smásteinum
Ein munnbiti av smásteinum! Hvør ein óhugnalig kensla. Orðtøkini 20,17 avmynda ein mann, sum byrjar at eta av einum søtum breyði, sum hann hevði útvegað sær á ein óærligan hátt, men síðani fann útav, at muður hansara var fullur av smásteinum.
Eg veit, hvat hetta kann sammetast við. Fyri stuttum setti eg meg niður í ein hugnaligan djúpan stól og fylti munnin við jarðnøtum og byrjaði at tyggja. Alt í einum gresjaðu tenninar í nakað, sum ikki var jarðnøta. Sum eitt snarljós fór ein stingandi pína gjøgnum munnin. Táið eg spýtti jarðnøtuna út, fann eg harímillum eina steinpirru og eitt petti av eini brotnari tonn!
Salomon brúkar hesa myndina fyri at tosa um svikagerð. At vænta, at synd ikki verður straffað, er ein villleiðing. Tann, sum bert livir fyri stuttleika og verðsliga njótan, fer til endans at finna seg sjálvan við munninum fullum av smásteinum.
Skuggakendur atburður og illgrundaverdar mannagongdir í handilslívi kunnu tykjast at loysa seg og geva ágóða í løtuni, men aftaná gevur tað einki uttan angur og iðran.
Í týðiligum mótsetningi sigur Salomon: "Hin rættvísi gongur ólastandi fram; lukkulig eru børn hansara eftir hann (Orðt.20,7). Um vit liva sannførandi ístaðin fyri óálítandi, koma vit ikki at enda við munninum fullum av smásteinum.
Umsett úr Our Daily Bread
Mikkjal á Bergi


text:
Um Kaj Andreasen & Co
KAJ ANDREASEN & CO er ein handilsfyritøka sum bleiv stovnað ár 1979 í Tórshavn av Kaj Andreasen.
Kaj starvaðist í mong ár hjá handilsfyritøkuni Carl á Lag, var í skrivstovulæru har og bleiv seinni stjóri í fyritøkuni. Í 1979 stovnaði Kaj og konan Rhonda egna fyritøku, og er tað handilin vit kenna í dag.
Ì 2008 bleiv ættarliðskifti framt í fyritøkuni, sonurin Bergur Andreasen keypti handilin. Bergur hevur starvast í fyritøkuni síðan 1998 og hevur starvast innan handilsfakið síðan 1992, verið í læru innan handilsyrkið, og tikið hægri handilsútbugving.
Fyritøkan er leverandørur innan entreprenørmaskinur og útgerð til byggivinnuna, umframt útgerð til fiski-alivinnuna, skip og bátar.
Fyritøkan er kend fyri at útvega vørur og serloysnir til ynskir frá kundum.
KAJ ANDREASEN & CO hevur heilsølu, smásølu og er umboðandi fleiri framleiðarar og leverandørar runt um í heiminum og fylgir við í útviklinginum innanfyri teir vørubólkar fyritøkan bjóðar.
Fyritøkan selur vørur í heilsølu runt landið til aðrar handilsfyritøkur.
Vit hava eina útleigudeild við hópin av ymiskum útleiguamboðum og maskinum.
Vit selja vørur, har dentur er lagdur á góðsku og veitingartryggleika, sum vit kunnu standa inni fyri.
Granskoðari:
Januar
Hoyvíksvegur 5
Postboks 30
FO 110 Tórshavn


text:
So eru stundir at ynskja Norðurlandahúsinum hjartaliga til lukku við tríati ára degnum, sum er í dag. Áttandi stjórin, Sif Gunnarsdóttir, heilsar so hjartansfegin í 30 ára blusu framman fyri Norðurlandahúsinum, har Blue Coat spæla swing í mjørkanum á tekjuni.
Húsið bleiv til við norðurlendskum stuðli í 1983 eftir uppskoti frá Erlendi Paturssyni í 1971. Torbjørn Olsen hevur málað Erlend, sum hongur í Dansistovuni í hesum døgum. Av fyrstan tíð hugsaði Erlendur um eitt sjónleikahús, men mangt broyttist, arkitektakapping varð fyriskipað og eg minnist at nordisturin og løgtingslimurin, Demmus Hentze, segði, at bara ein atkvøða var á muni, tá avgerðin varð tikin at byggja Norðurlandahúsið í Føroyum. Men so kom sólin fram.
Húsið bleiv til stutt eftir at grannhúsini hjá Útvarpinum vórðu tikin í brúk, og onkuntíð havi eg hoyrt arkitektar kallað hesar báðar bygningarnar, sum báðir boðaðu frá nýggjum tíðum í Føroyum, the Beauty and the Beast. Hvør er hvør, er sjálvandi upp til eygleiðaran at meta. Og ikki var tað uttan týdning at nýggja Hotel Føroyar eisini varð bygt við Oyggjarvegin hetta árið. Í eitt altjóða arkitektablað komu eisini húsini hjá Tróndi Paturssyni í Kirkjubø. So jú, í 1983 dagaðu einar nýggjar Føroyar í havsbrúnni. Einar Føroyar, sum høvdu nokk at gera við at rysta kalda kríggið av sær og girað seg til eina framtíð við sjónvarpi og nýggjum altjóða mentapalli, men enn uttan egnan mentapolitikk.
Í frálíka tíðarritinum Brá (1983/3) spurdu Eyðun Andreassen og Astri Luihn, um nýggja Norðurlandahúsið fór at verða ein koddi hjá komandi mentamálaráðharrum, sum ongan mentanarpolitikk høvdu at halda seg til, men bara brúktu saldering. Tjúgu ár seinni fekk eg sjálvur høvið at spyrja Eyðun, um húsið bleiv tann koddi, hann hevði spátt. "Jú og nei", segði hann. "Fyri almennu Føroyar bleiv húsið ein koddi, men fyri virknar einstaklingar, sum Ólav Hátún og Kristian Blak, bleiv húsið ein nýggjur og mennandi pallur við nýggjum møguleikum", segði Eyðun í pallborðsorðaskifti í Klingruni í 2003. Teir báðir eru avmyndaðir í dag.
Men stjørnan, umframt húsið og nýggja stjóran, sum eftir fýra mánaðum helt eina hjartaliga føroyska røðu, var Anfinnur Heinesen, sprechthallmeister og sponsorkunngerðari.
Í dag fekk Eyðbjørg Kass eisini eina heilsan og blómutyssi, tí hon hevur arbeitt í Norðurlandahúsinum síðani tað lat upp í 1983.
Norðurlandahúsið hevur spurt, hvat tær dámdi best hesi 30 árini. Tað er vónleyst at siga, tí her hevur verið so nógv og so ymist. Men nakað, ið skarar framúr í minninum, er Listastevna Føroya og tað inspirerandi samarbeiðið, sum var millum íslendska stjóran, Helgu Hjörvar, og forkvinnuna í stýrinum fyri húsið, Karina Kjølbro. Eg fekk høvið at vera mitt í rokanum. Tá var stuttligt at uppliva amerikanska miðaldar- og tó hypermodernaða performance bólkin Sequentia framføra Edda, Eddukvæði á norrønum máli við minimalistiskari no-uppseting hjá Ping Chong, sum júst hevði verið frumsýnd í Lincoln Center. Akkurát vølvan, ið ber fram eitt orðaleyst kvæði við handrørslum, sum var hon ein flogterna, ið vísur okkum neyðugongdirnar og biður okkum binda okkum í, er sterkasta uppliving, mær kemur til hugs øll hesi árini í Norðurlandahúsinum.
Umframt eitt prangandi mentanarhús, ið sum hitt einasta kann spæla við vøddunum og gera mun í mentanarliga landslagnum her á landi, er mjúki álvaheyggurin nú eisini ein ráðstevnumiðdepil. Pallurin er tykkara og brúkið hann nú so væl. Til lukku við virkseminum í 30 ár, Norðurlandahúsið í Føroyum!


text: Sveisarar eru pressaðir í løtuni, nú einki met varð sett á sveisku meistarastevnuni farna vikuskiftið, og einans tveir kláraðu kvalifikatiónstíð til EM í Budapest í summar. Fyrrverandi landsliðsvenjarin François Willen heldur at ov nógv hava dúvað uppá draktir og góð úrslit frá 2009, ið nú mugu aftur til harða venjing, og at tey (tí?) fara at missa eitt hálvt ættarlið. Ein annar venjari heldur trupulleikan vera mentalan, at summir svimjarar halda Sveis vera ov lítil ein tjóð, til at kunna gera seg í altjóða kapping. Les 20min.ch og swimnews.com


text:
Av Facebook …
Tag: Krista Mørkøre
Krista 5:20.12 og bronsu í 400 frí á NM 2017
Krista Mørkøre svam seg fyri løtu síðani til bronsuheiðursmerki á Norðurlendsku Meistarastevnuni í para-svimjing, við tíðini 5:20.12 í 400 metra frísvimjing. Hon var skjótast av øllum, men vann bronsu vegna onkra serliga skipan hjá paraítróttinum.
Krista til NM 2017 í Íslandi
Íslendingar skipa nú í vikuskiftinum fyri opnu Norðurlendsku Meistarastevnuni í para-svimjing, har eisini Krista Mørkøre luttekur. Stevnan er í Ásvallalaug í Hafnarfirði, 25. og 26. november 2017.
Krista aftur í dag í finalu í Keypmannahavn
Krista Mørkøre roynir seg aftur í dag á World Series stevnuni í Keypmannahavn, og megnaði hon í morgun at kvalifisera seg til finaluna í 50 bringu. Tíðin 42.23 var nýtt persónligt met.
Krista 2 ferðir í finalu í Keypmannahavn
Krista Mørkøre royndu seg í dag í nýggju World Series stevnuni í Keypmannahavn, og megnaði hon har at seta tvey persónlig met, umframt at hon tvær ferðir svam seg í finalu. Í 100 bringu varð hon nr 7 og í 50 frí nr 4. Sí úrslit
Krista kappast á World Series stevnu í Keypmannahavn nú 11. og 12. mars 2017
Danir skipa nú í vikuskiftinum fyri fyrstu stevnu í nýggju World Series røðini hjá Para Swimming, har Krista Mørkøre eisini er á startlistanum. Hon er tilmeldað í 50, 100 og 200 frí, umframt 50 og 100 bringu, 50 firvald og 200 blandað.
Continue reading Krista kappast á World Series stevnu í Keypmannahavn nú 11. og 12. mars 2017
Krista 5:18.50 í 400 frí á Paralympisku Leikum 2016
Krista Mørkøre royndi seg fyri løtu síðani í 400 metra frísvimjing á Paralympisku Leikum í Rio de Janeiro, og svam har teinin uppá 5:18.50. Tað er ikki so langt frá hennara bestu tíð á 5:17.07, frá tá ið hon vann gull á British Para Swimming Championships í 2015.
Krista svimur 400 frí á Paralympisku Leikum í dag
Krista Mørkøre skal í dag royna seg fyri triðju og síðstu ferð á Paralympisku Leikum í Rio, tá ið tey nú seinnapartin avgreiða innleiðandi riðlarnar í 400 metra frísvimjing. ÍSB skrivar her, at ‘hóast úrslitini higartil ikki hava verið sum hon vónaði, er lagið gott, og er nógvur lærdómur at taka heimvið frá hennara fyrstu paralympisku leikum.’
Krista svimur kl 14:18, føroyska tíð, og kann tað síggjast her:
Krista 1:12.34 í 100 frí á Paralympisku Leikum í Rio
Krista Mørkøre luttók fyri løtu síðani í 100 metra frísvimjing á Paralympisku Leikum í Rio de Janeiro, og svam har teinin uppá 1:12.34. Tað rakk til eitt 19. pláss millum tær 19 sum luttóku í bólkinum hjá Kristu í hesi grein, sí úrslitalistan her. Besta tíð hjá Kristu er 1:08.49 í hesi grein, frá tá ið hon vann gull í 100 metra frísvimjing á British Para Swimming Championships 2015.
Her er beinleiðis leinki til kappingina hjá Kristu
Krista svimur 100 frí á Paralympisku Leikum í dag
Krista Mørkøre fer í dag at royna seg í síni næstu kapping á Paralympisku Leikum 2016, tá ið tey frá kl 14:37 føroyska tíð avgreiða innleiðandi riðlarnar í 100 metra frísvimjing. Krista er í fyrsta riðli, tá, og á geil 7. Sí ÍSB á Facebook


text:
Formaðurin í Lærarafelagnum skrivaði oddagrein í seinasta Skúlablaðunum, undir heitinum “Forskúli ella frítt spæl”.
Eg kenni meg noyddan at koma við nøkrum viðmerkingum, nú hann so speiskliga skjýtur eftir mær. At vera samanborin við Rousseau, ein heimspekingur frá 1700 talinum, er ikki tað ringasta, sum er hent mær - og tó, týðir tað uppá at hann yvirhøvur ikki hevur hoyrt ella lisið tað, sum eg havi sagt.
Granskingar úrslitini, sum eg havi víst á, eru so at siga øll frá eftir ár 2000. Eg havi, sum so, onga meining um PISA, men eg havi víst á hvat gransking sigur um “standardiseraðar” royndir.
Formaðurin sigur at nevndirnar í feløgunum hava “gjørt sær greitt, at ein støða í málinum eigur at verða tikin á námsfrøðiligum grundarlag og ikki á einum fakfelagsligum” - hesum kann eg ikki vera annað enn samdur í. Tíverri tykist bara eingin vilji at vera til hetta. Lærarafelagið hevur gingið á odda við at niðurbróta samstarvshugin.
Haldi kósin eigur at vera, at vit savna granskarar á økinum til stevnu um útbúgvingarøki frá 0 til 16 ár. Her kundu fakfeløgini bæði bjóða inn og komi í dialog við hvørt annað og serfrøðina. Kanska Mentamálaráði og kommunurnar høvdu havt áhugað í at møtt, tað hevði verið ynskiligt.
Tað ber ikki til, at skúgva hundraðtals granskingarúrslit til síðis og siga, at hetta er ikki galdandi hjá okkum i Føroyum. Tú styrkir ikki samstarvshugin hjá fólki við at niðurgerða og tileinkisgera teirra vitan. Fyri at kunna samstarva krevst at vit hava virðing fyri hvørjum øðrum.
Framhaldandi at “tvinga” forskúlar ígjøgnum, uttan at yvirhøvur royna, at møta sakligum kritikki, er ikki at byggja brúgv.
At bjóða inn til samstarv, tá ið treytir og innihaldi longu eru fastløgd, er heldur løgið. Annars vænti eg at teir námsfrøðingar, sum eru undirlønt í hesum størvum, gera sítt besta og eftir bestu sannføring.
Gott samstarv byrjar við at allir partar leggja síni sjónarmið fram, og so verður arbeitt harfrá.


text:
Læknar
Lækni er útbúgvin at gera av, hvør ið sjúkan er, og hann veit, hvat ið leikir. Vanliga fert tú fyrst til kommunulæknan, sum veit um mangar sjúkur, kannar heilsuna, skipar fyri heilivági, koppsetur o.a. Kommunulækni kann ávísa til kanningar og viðgerð á sjúkrahúsi ella hjá serlækna. Serlæknar eru serfrøðingar í ávísum sjúkum. Barnalæknar eru serkønir í barnasjúkum, og skurðlæknar eru serkønir í skurðviðgerð og at seta saman brotnar limir og onnur brot. Læknafrøði er vísindagrein, ið fatar um sjúkraavgerð, sjúkrafyribyrging og sjúkraviðgerð. Læknanæmingar lesa læknafrøði eini 6 ár á lærdum háskúla, áðrenn teir fáa læknaprógv. Síðan má lækni arbeiða 1 ár á sjúkrahúsi, áðrenn hann kann arbeiða sum sjálvstøðugur lækni. Ofta eru nakrir læknar saman um læknahús ella viðtalurúm. Fólk, ið eru nóg birg til tess, koma til lækna í viðtalutíðini. Læknin tosar við hvønn einsæris, kannar og sigur, hvat ið bagir. Røntgenmynd ella blóðroynd kann verða tikin undan læknaviðgerð. Læknar kann gera av við røntgen og øðren tólum, hvørja sjúku, sjúklingurin hevur. Á røntgenmynd sæst beinbrot og sjúka, til dømis krabbamein í lungum.
Læknar hava verið síðan í fornøld. Viðgitni grikski læknin, Hippokrates úr Kos, livdi t.d. fyri 2500 árum síðan. Hann svór eið at arbeiða samvitskufult og at dugna øllum.


text:
Tíðindaskriv
19.06.2017 - 18:45
Reyði Krossur í Føroyum hevur í dag tikið avgerð um at senda 200.000 krónur sum neyðhjálp til vanlukkurakta økið eftir flóðalduna í Grønlandi.
Hervilig flóðalda rakti um vikuskiftið bygdirnar Illorsuit og Niaqornat við
Uummannaq-fjørðin. Fýra fólk eru saknaði, og neyðugt hevur verið at flyta fólk burtur úr bygdunum, tí húsini eru skolaði burtur ella illa farin. Eisini verður mett, at vandi er fyri, at fleiri flóðaldur kunnu raka eisini aðrar bygdir í økinum.
Orsøkin til flóðalduna sigst nú vera, at skriðulop hevur verið í økinum tætt við fjørðin.
Í slíkum støðum er skjót hjálp neyðug. Tí hevur Reyði Krossur Føroya í dag gjørt av at senda 200.000 krónur til Reyða Kross í Grønlandi, sum so syrgir fyri, at pengarnir koma teimum røttu til hjálpar.


text:
09-05-2014
Septikktangar
Vísandi til § 20 stk 2 í kunngerð um umhvørvisreglur frá 3. mai 1994 er ikki loyvt at taka í nýtslu rottangar, sum ikki lúka vanlig standardmát fyri rottangar, jvb nærri tilvísing frá Heilsufrøðiligu Starvsstovuni.
Niðanfyri eru settar nakrar góðkenningartreytir sum Heilsufrøðiliga Starvsstovan setur fyri uppseting
og nýtslu av septiktangum:
• tangarúmdin skal vera minst 2000 ltr
• tangin skal vera býttur í 2 ella fleiri rúm
• T-rør skal vera við tilrenning og frárenning
• 5 cm hæddartap skal vera ímillum tilrenning og frárenning
• tangin skal hava útlufting
• tangin skal vera tættur og úr haldgóðum tilfari
• tangin skal hava tætt lok ájavnt lendi
• tangin skal tømast minst eina ferð árliga
Verður septiktangi bygdur á staðnum har hann skal nýtast, skal hann vera í samsvar við Dansk Standard
440 og góðkennast serskilt av kommunala myndugleikanum.
Í uppseting av septiktangum er týdningarmikið, at støddin er lagað eftir støddini á húsarhaldinum.
Minimumstøddin uppá 2000 ltr er galdandi fyri hús/íbúðir við max. 5 íbúgvum. Ganga hús/íbúðir saman
um ein septiktanga, skal roknast við 5 fólkum pr. hús/íbúð og tangastøddin ásetast eftir hesum.
Uppsetan av størri reinsiverkum skal hava góðkenning sambært kapitul 5 í løgtingslóg um umhvørvisvernd.
Alt frárenslvatn frá húsarhaldinum kann leiðast í septiktangan og alt frárenslvatn frá septiktanganum skal
beinast í kommunala spillvatnsleiðing ella latast beinleiðis á sjógv eftir nærri loyvi frá kommunustýrinum.
Í ivamálum verður víst til Dansk Standard 440.
Yvirlit yvir vegleiðandi tilfar:
• Dansk Standard 440
• BYG-ERFA 88 12 19 (SfB (50))
• Spildvandsforskning fra Miljøstyrelsen Nr. 16 1990: Septiktanke
• Kloaktuelt nr. 53 - juni 1993
Kelda: Umhvørvisstovan


text:
Jóannes Hansen 13.08.2017 (15:10)
B36 vann 32-0!
Tíbetur eru dómaraseðlarnir nú talgildir. Um tað var gamla slagið av seðlum, so hevði tað verið trupult at fáa pláss fyri málskjúttunum hjá Rana A. Skaalum, sum var dómari, tá ið teir næstbestu hjá B36 tíðliga seinnapartin høvdu vitjan av ÍF.
B36 vann 32-0. Hálvleiksstøðan var 17-0. Støðan var 9-0, tá ið tjúgu minuttir vóru farnir.
Tað vóru sjey ÍF spælarar á vøllinum, tá ið dómarin bríkslaði fyri fyrstu ferð, og ein legðist aftrat í fyrra hálvleiki. Tað hevur gingið illa hjá ÍF at manna næstbesta liðið, sum einki stig hevur vunnið síðani uppflytingina í fjør.
Teir átta, sum í dag møttu upp, ásanna ivaleyst saman við øllum øðrum, at tað næsta ár sannlíkt verður hugaligari, tá ið ÍF fer at spæla ímóti meiri hóskandi mótstøðuliðum í 2. deild.
Størsti sigurin higartil í ár var annars, tá ið HB 29. apríl vann 13-1 í Fuglafirði. Tað er neyvan nakrantíð áður komið fyri, at eitt lið í 1. deild hevur vunnið við 32 málum.
B36 málskjúttarnir: Uni Holm Johannesen (7), Magnus Holm Jacobsen (6), Heini í Skorini (4), Hugin Samuelsen (4), Árni Gulborg Nielsen (3), Gilli Samuelsen (3), John Hansen (2), Áki H. Olsen (2) og Símun Joensen (1).
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
"Havnin, livandi, kveikjandi, skapandi"
(apríl 2000):
Spælistøð
Góð konserthøli eru í býnum, men hesi høli er ikki altíð tøk og verða nýtt til mong onnur endamál. Saknur er á hølum, sum burturav kunnu brúkast til venjingar og samanspæl, og saknur er á veruligum spælistøðum. Eitt spælistað er hús ella høli við dagligari leiðslu og skiftandi skrá, har fólk kunnu koma meira óbindandi enn til almennar konsertir og hoyra góðan tónleik. Eitt spælistað krevur hugnaligt umhvørvi fyri áhoyraran og skal liggja væl fyri miðskeiðis í býnum. Tað er arbeiðspláss hjá tónleikarum ella bólkum, sum eina tíð kanska kundu spælt hvør sítt kvøld í viku. Spælistaðið kundi skipað fyri samstarvi við matstovur og kaffistovur í býnum, hópur av góðum tónlistafólkum eru tøk og bíða bara eftir at verða boðsend at spæla. Spælistaðið er eitt vakstrarhús fyri tónleik og aðrastaðni ein partur av vanliga býarlívinum.
Ynski og ætlanir
Teir longu bíðilistarnir geva eina mynd av tí stóra og breiða
áhuganum fyri tónleiki. Børn eiga at byrja at spæla 5-6 ára
gomul, men noyðast ofta, sum nú er, at bíða til tey verða 10
ella 11. Tí eigur at verða gjørt eitt miðvíst arbeiði at útbyggja
tilboðini í musikkskúlanum, ikki minst í klaverundirvísingini,
har bíðilistin er longstur.
Lærararnir eiga at fáa umstøður at kunna menna seg
listaliga. Hetta kundi verið gjørt við at tímatalið í starvssetanini
verður býtt sundur, so at ein partur er undirvísing,
meðan annar partur er samanspæl, tónasmíð, venjingar o.a.
Musikkskúlin saknar høli hjá skúlanum at ráða yvir til
samanspæl og vísir á økið á Frúutrøð millum skúlan og
læknaviðtaluhølini. Til rútmiska tónleikin eiga fleiri venjingarhøli
at verða, gjørd soleiðis at óljóð ikki nervar grannar.
Kommunan eigur at útvega sær ljóðútbúnað, sum er lættur
at seta upp og flyta, tá ið ein bólkur ella eitt kór skal framføra
tónleik fyri øðrum ymsa staðni í kommununi.
Eitt ella fleiri spælistøð eiga at vera miðskeiðis í býnum,
har lætt er at koma á gátt bæði hjá vanligum havnarfólki og
hjá gestum, sum koma til býin.Umframt eitt virkið og livandi
tónleikalív hevði tað kunnað givið økt virksemi í miðbýnum
og verið gott tilboð til ferðafólk.
Samanspæl og samstarv millum skúlarnar í kommununi
eigur at mennast til dømis við árligum felags skúlastevnum,
og kommunan kundi hjálpt við at fyrireikað og fyriskipað
tónleikastevnur og konsertir, so at teir virknu tónleikararnir
kundu savnað seg meira um tónleikin og sloppið undan
tíðarkrevjandi umsiting. Yvirhøvur eigur samstarvið at
mennast, eisini millum listagreinirnar, so at tónleikur, orð,
rørsla og myndir kunnu bindast saman í størri heildir.
Havnar Hornorkestur hevur vánaligar húsaumstøður.
Umframt at hjálpa við hølum og umsiting kundi býráðið
kveikt nýroyndir, og hon eigur at umbiðja nýggj verk at
framføra í sambandi við stevnur, hátíðarhald og onnur serstøk
høvi.
Brot úr mentanarálitinum hjá Tórshavnar kommunu “Havnin, livandi, kveikjandi, skapandi” (apríl 2000), sum kann lesast her í fullum líki: http://www.torshavn.fo/Sites/1/Files/Frítíð%20og%20mentan/Mentanarálit.pdf


text:
Ingi Samuelsen
13.02.2017 - 14:19
Ítróttur > Ítróttur > Hondbóltur
Kári Nielsen kemur ikki at sita vil ábyrgdini, tá føroyska U21 manslandsliðið í hondbólti í summar fer til Algeria fyri, sum tað fyrsta føroyska liðið nakrantíð, at luttaka í einum HM-endaspæli
Sosialurin veit í dag at siga, at Kári Nielsen hevur sagt starvið sum U21 venjari frá sær. Hann er framvegis A-landsliðsvenjari, skilst.
Kári Nielsen er ikki nøgdur við umstøðurnar, sum hondbóltslandsliðið hevur at arbeiða undir, skrivar Sosialurin.
Við tað at landsliðsvenjararnir eru settir fyri eina uppgávu í senn, skuldi sáttmáli gerast av nýggjum, nú undankappingin er av, og nýggj uppgáva stendur fyri framman. Men her eru Kári Nielsen og Honsbóltssambandið ikki komin fram til nakra semju.
- Eg tími bara ikki í holt við nakað, um fortreytirnar (ikki, -red.) eru í lagi. Vit løgdu okkara ynski fram, og tað krevur nógv, men eg rokni við, at tey fata til endans, og so fær nýggi venjarin tær umstøðurnar. Tað er sjálvandi eitt sindur bitturt, sigur Kári Nielsen millum annað í samrøðu við Sosialin í dag.
Gunn Ellefsen, forkvinna í HSF, sigur við Sosialin, at tað helst verður danin Sonni Larsen, venjari hjá H71, sum tekur við sum landsvenjari fyri U21-menninar.
Talan hevur verið um, at Ingi Olsen, sum hevur vant U21 liðið saman við Kára Nielsen, skuldi taka yvir, men hesum forðar innanhýsis reglur hjá hondbóltssambandinum. Ingi Olsen hevur ein son, sum er partur av U21-hópinum.
Hesum heldur Kári Nielsen lítið um, tí hann illa dugir at síggja, at ein pápi skal vera meira ógegnigur at vera landsliðsvenjari, enn ein persónur, sum er venjari hjá einum felagi víð síðurnar av.
Sjálvur hevur Kári Nielsen ikki havt tilknýti sum venjari hjá nøkrum hondbóltsfelagi í virki sínum sum landsliðsvenjari, skrivar Sosialurin.


text:
Vensil Hammershaimb var sonur seinasta løgmann í Føroyum, áðrenn løgtingið var tikið av í 1816. Tá ið pápin var deyður, flutti hann av løgmansgarðinum á Steig í Sandavági til Havnar saman við mammu síni.
Tólv ára gamal fór hann til Danmarkar, tók studentsprógv og las gudfrøði. Hann hevði eisini hug til norrøn mál. Hann verður nevndur faðir at føroyska skriftmálinum. Í 1841 ferðaðist hann í Føroyum og fór tá at skriva upp fólkaminni.
Í 1855 fór Vensil Hammershaimb heim til Føroya at vera prestur. Hann var Føroya próstur 1862-78, tá ið hann flutti aftur til Danmarkar at búgva.
Av útgávum kunnu verða nevndar “Færøiske Kvæder I” (1851), “Færøiske Kvæder II” (1855), “Føroyingasøga” (1884) og stórverkið “Færøsk Anthologi I og II,” sum Jakob Jakobsen hjálpti honum at búgva til útgávu.
1819: Føddur á Steig í Sandavági 25. mars
1842: Savnar fólkaminni í Føroyum
1846: Sagnir verða prentaðar í Annaler for Oldkyndighed og Historie
1847: Savninarfeð í Føroyum
1847: Gudfrøðiprógv
1851: Færøiske kvæder I
1854: Mállæran verður prentað
1855: Færøiske kvæder II
1855: Verður prestur í Norðstreymoy
1862-78: Føroya próstur
1884: Týðing av Føroyingasøgu
1886-91: Færøsk Anthologi I-II
1909: Andast í Keypmannahavn
Tá løgmansembætið varð niðurlagt í 1816, sat Jørgen Frants Hammershaimb í hesum starvi við bústaði á Steig í Sandavági. Hann hevði lyfti um at sleppa at búgva á garðinum til sín doyggjandi dag, og her varð Vencelaus Ulricus Hammershaimb borin í heim í 1819.
Vencil var ikki meira enn ársgamal, tá pápin doyði í 1820, og so mátti mamman flyta við soninum og eini dóttur, sum hjúnini eisini áttu.
V. U. Hammershaimb.
Í 1822 fluttu tey av Steigini til Havnar, har tey fingu innivist í Nýggjustovu. Drongurin lærdi her at lesa hjá abba sínum, ið var fúti, og at skriva hjá Jens Davidson, skrivara á amtsskrivstovuni, sum áður er umrøddur.
Í 1831 fer V. U. Hammershaimb til Danmarkar at fáa sær útbúgving; hann tekur studentsprógv í 1839 og skrivar seg so inn á Lærda Háskúlan í Keypmannahavn, har hann fer at lesa gudfrøði.
Vit hava frammanundan nevnt, at mentanarrørslan, ið uppi var í tíðini um øll Norðurlond frá 1800 og úteftir, er romantikkurin, og fyri teimum, sum hugtiknir vóru av hesi stevnu, var móðurmálið at kalla heilagt, og fornari tað var, hægri varð tað mett. Í slíkum mentanarumhvørvi kom V. U. Hammershaimb at sita lestrarár síni. Hann las gudfrøði, men áhugin fyri forna norrøna málinum var stórur, hann kom nógv saman við íslendskum studentum, sum lósu í Keypmannahavn, og viðgitni danski fomminnisgranskarin Svend Grundtvig gjørdist vinmaður hansara. Tað er einki at ivast í, at øll hesi viðurskifti saman fáa hann at seta sær fyri at gera okkurt munagott føroyskum máli og bókmentum til frama.
Í 1847 tekur hann gudfrøðisprógv, men ikki fyrr enn í 1855 fær hann prestastarv heima í Føroyum. Hann verður tá settur í prestaembætið í Norðstreymoy við sæti á Kirkjuteigi í Kvívík. Sjey ár seinni — í 1862 verður hann settur í próstaembætið og flytur tá inn á Nes at búgva.
Hann situr í hesum starvi til 1878, tá hann flytur úr Føroyum niður til Danmarkar, har hann verður settur í starv í Lyderslev. Hetta starvið røkir hann í 20 ár, tá leggur hann frá sær og flytur til Keypmannahavnar, har hann doyr í 1909.
Undir lestrarárunum í Keypmannahavn gjørdi Hammershaimb eina ferð heim til Føroya at vitja. Hetta var í 1841. Hann ferðast bygd úr bygd og savnar fólkaminni. Eina dagbók skrivaði hann á hesi ferð, og tað vil so væl til, at Chr. Matras í 1941 gav hana út: »Færøsk Dagbog 6.7-16.8 1841«.
Nakað av tilfarinum, ið Hammershaimb savnaði á hesi ferð, læt hann prenta í 1846 í danska tíðarritinum »Annaler for nordisk Oldkyndighed og Historie«. Hetta vóru »Færøske folkesagn (Risi og kelling — Um skógar í Føroiun — Huldufólk) med tilføjede Bemærkninger om den færøske Udtale«.
Við hesum tekstum er føroyskt skriftmál lagt í eina fasta legu, sum vit — burtursæð frá nøkrum fáum broytingum — hava hildið okkum til heilt at hesum degi.
Sum nýklaktur gudfrøðingur ger Hammershaimb aftur ferð til Føroya í 1847. Tá hann seinni skrivar frágreiðing um ferðina, byrjar hann soleiðis:
»Født pá Færøerne af færøiske forældre, opvoxede jeg der med det færøiske tungemál pá læberne; skønt jeg allerede i en alder af 13 kom ned til Danmark, blev jeg derfor dog stedse fast knyttet til mine fødeøer báde ved slægskabs-forhold og ved barndomsvenskaber, sá at kærligheden til og interessen for Færøerne og alt færøiskt altid vedblev at være varm og levende hos mig.«
Á hesi ferð síni savnaði hann saman hóp av fólkaminnum, og tá hann kom aftur til Danmarkar í 1848 letur hann prenta part av tilfarinum í tíðarritinum »Antiquarisk Tidsskrift«:
Í 1848 kom »Meddelelser fra en Rejse paa Færøerne 1847 — 48« »Óluvu kvæði med Melodi optegnet af H. Rung«.
Í 1849 kom »Færøiske kvæder henhørende til Hervarar Saga«.
Í 1850 kom »Færøiske folkesagn« (16 í tali) »Færøske ordsprog« (527 í tali) »Færøske talemaader« (78 orðafelli) »Færøske skikke og lege« (7 dømi).
»Barneviser og Ramser« (15 í tali)
»Færøske Gaader« (72 í tali)
»Færøske Folkesagn« (6 í tali).
Hammershaimb fekst eisini við kvæðasavning, og tvey prentað søvn legði hann úr hondum »Færøiske kvæder I« (1851) og »Færøiske kvæder II« (1855), sum »Det nordiske Litteratur-Samfund« bar kostnaðin av.
Í 1. parti eru tilsamans 16 kvæði, og 15 teirra snúgva seg um kappan Sjúrð Sigmundarson. Hetta er sostatt partvíst sama tilfar, sum finst í Føroya fyrstu bók »Qvæder om Sigurd Fofnersbane og hans Æt«, men Hammershaimb sigur sjálvur í inngangi sínum, at hann metir, at kvæðini hava uppiborið at koma út »i en noget værdigere skikkelse«, tí útgávan í 1822 var full av villum.
Í 2. parti eru tilsamans 18 kvæði.
Til báðar partar hevur Hammershaimb sjálvur skrivað samandrátt av kvæðunum á donskum máli.
Áhugaður sum Hammershaimb var fyri føroyskum máli, sá hann tíðliga, hvussu átrokandi tað var at geva út eina mállæru, skuldi skriftmálsuppskot hansara vinna fram millum fólk. Hann skrivaði tí eina føroyska mállæru, sum varð prentað á fyrsta sinni í »Annaler for Nordisk Oldkyndighed og historie« í 1854. Í einum stuttum inngangi greiðir hann frá um málsins søgu, og hann greiðir frá, at málsliga liggja oyggjarnar í trimum pørtum, sum hann kallar Sunnanfjarðarmál, Streymoyarmál og Norðanmál.
Tá Hammershaimb í 1855 gjørdist sóknarprestur í Føroyum, kundu vit væntað, at nú fór hann at sita so væl fyri, at hann kundi leggja nógv skrivligt tilfar úr hondum, men hann var so ovbyrjaður av prestastarvinum, at lítið kom burtur úr bókmentavirki. Ikki fyrr enn í 1884 — seks ár vóru tá liðin, síðan hann fór úr Føroyum — kom skrivligt verk aftur á prenti frá hansara hond. Hetta var týðingin av »Føroyingasøgu«, sum nú kom við teirri rættskriving, hon hevur havt í útgávum síðani.
Og so koma vit til høvuðsverk hansara. Tað var »Samfund til udgivelse af gammel nordisk litteratur«, sum heitti á Hammershaimb at skipa fyri útgávu av einum savni av føroyskum bókmentum.
Úrslitið var »Færøsk Anthologi I og II«, sum arbeitt varð við í árunum 1886 — 1891. Hammershaimb fekk góða hjálp í arbeiði sínum; eitt var tað, at hollir vinmenn í Danmark stuðlaðu og sýndu áhuga, men størsta týdning hevði tað, at hann fekk køna hjálp frá landsmanni sínum Jakob Jakobsen (1864 — 1918), sum um hetta mundið las við Lærda Háskúlan í Keypmannahavn. Jakob Jakobsen evnaði til alt annað bind (orðasavnið), greiddi frá bygdamálum og hjálpti til at skipa mállæruna um.
Tíðin millum 1800 og 1900 er stór broytingartíð í Føroyum á at kalla øllum økjum: Politiskt henda stórhendingar um miðja øldina, vit fáa vinnuligan framburð við øktum fólkatali og broyttari samfelagsskipan í kjalarvørrinum og á mentunarøkinum fara eisini kollveltandi broytingar fram: Vit fáa skipaðan fólkaskúla settan á stovn, skriftmálið kemur í fasta legu. Alt er sostatt búgvið til ta stóru tjóðskaparvekingina seinasta 25-ára skeiði av øldini.
Niðanfyri finnur tú røður, fyrilestrar og undirhald frá tiltakinum Hammershaimb 190 ár, ið varð hildið í Norðurlandahúsinum 20.11.2009.


text:
Hendan renningin hevur altíð verið hildin tætt uppá stovningardegnum hjá Treysti, sum er 23. mars. Í ár verður hendan renningin leygardagin 31. mars.
Kappast verður í fleiri ymiskum bólkum fyri bæði gentur og dreingir og kvinnur og menn. Heiðursmerkir, sum Norðoya Sparikassi letur, verða til nummar 1, 2 og 3 í øllum vaksnu bólkunum og øll børnini, sum koma á mál, fáa eisini heiðursmerki frá Norðoya Sparikassa.
Tilmelding fer fram í deildini hjá Norðoya Sparikassa leygarmorgunin 31. mars millum kl. 10.00 og 10.45. Luttøkugjaldið er kr. 50 fyri vaksin og kr. 20 fyri børn.
Skráin fyri renningina sær soleiðis út:
10.00-10.45 Tilmelding í deildini hjá Norðoya Sparikassa
11.00 Gentur & Dreingir f.2012 ella seinni – umleið 425m
11.10 Gentur & Dreingir f.2010-2011 – umleið 425m
11.20 Gentur & Dreingir f.2008-2009 – umleið 425m
11.30 Gentur & Dreingir f.2006-2007 – umleið 850m
11.35 Gentur & Dreingir f.2002-2005 – umleið 850m
11.45 Kvinnur & Menn opin bólkur f.1973-2001 – 3,3 km
11.45 Kvinnur & Menn veteranar f.1963-1972 – 3,3 km
11.45 Kvinnur & Menn superveteranar f.1962 ella fyrr - 3,3 km
12.15 Heiðursmerkjahandan í hølunum hjá Norðoya Sparikassa (ella uttanfyri um tað viðrar)
Startur og mál verður uttanfyri deildina hjá Norðoya Sparikassa.
Rutur:
Børn renna ávikavist 1 og 2 umfør runt um Akursmørk.
Vaksin renna 3 umfør frá Skúlavegi, til vinstru eftir Gerðagøtu, norðureftir Heygavegnum, omaneftir Fjósabrekku og so til vinstru eftir Biskupstøðgøtu aftur til Skúlavegin.
Eftir renningina verður okkurt leskiligt at fáa frá Norðoya Sparikassa.
Luttøkan plagar at verða góð, og tað vónar Treysti aftur hesuferð, og Silvi vónar eisini at síggja nógvar bæði smáar og størri rennarar.


text:
Søgur, yrkingar og ítriv
Søgur, yrkingar og ítriv
Jólabók við søgum, yrkingum myndum...
Jólabók við søgum, yrkingum myndum og ítrivi
Jólabókin er sum vant býtt upp í 24 pa...
Jólabókin er sum vant býtt upp í 24 partar við mynd av einum barni til hvønn partin.
Mín jólabók er full av stuttligum og h...
Mín jólabók er full av stuttligum og hugnaligum jólasøgum. Tíggju høvundar og sjey teknarar eru við í bóki...
Mín jólabók við 24 ymsum søgun, ella yr...
Mín jólabók við 24 ymsum søgun, ella yrkingum ella ítrivum
So var hon her endiliga, hugnaliga jóla...
So var hon her endiliga, hugnaliga jólabókin við søgum, tekningum og ítrivi
Jólabókin á tremur við søgum, myndum og...
Jólabókin á tremur við søgum, myndum og ítrivi
Jólabókin 2013 er nú at fáa
Jólabókin 2013 er nú at fáa
Mín jólabók er ein kalendarabók til all...
Mín jólabók er ein kalendarabók til alla familjuna. Fittar søgur, yrkingar, tekningar og ítriv at stytta sær stundir í myrku...
Nýggja jólabókin á tremur av søgum, myn...
Nýggja jólabókin á tremur av søgum, myndum og ítrivi.
Nýggja jólabókin full av søgum og ítriv...
Nýggja jólabókin full av søgum og ítrivi at stytta sær stundir fram til jóla.
Mín jólabók er ein bók til alla familju...
Mín jólabók er ein bók til alla familjuna.


text:
Ding Ding Pippting
0 Favorites
Location:
Tórshavn, Faroe Islands
Description:
Savnssending Sendingarnar hava sama bygnað sum røðin ‘Ding Dang Pappsang’, men hesaferð, eru Jensina og Ljóðfílurin flutt niður í kjallaran hjá mostrini, tí tey óruddaðu so illa uppi á. Tey hava innrættað sær tað sera hugnaligt við lampum og tingum, tey hava funnið, og liva har í síni egnu Pipp-verð. Hvør sending viðger eitt evni, eitt nú bilar, at sova, gamlar dagar, bamsur osfr. Jensina tosar við børnini og Ljóðfílin, syngur ein sang, fer ein túr ígjøgnum Loyniligu Loynihurðina, hittir onkur fólk har og fer síðani heim at gera eitt Pippting. Hugflog, litir og spontanitetur eru nøkur av lyklaorðunum.
Language:
Faroese


text:
Víðari verður sagt í viðmerkingunum til lógaruppskotið: "Endamálið við lógarbroytingini er eitt av fleiri átøkum at skunda undir umlegging av upphiting og ferðslu á landi frá olju til el. Hetta hevur bæði innlendis og útlendis týdning. Innlendis hevur tað týdning fyri orkuveitingina, at vit í størri mun sjálvi hava ræði á henni, umframt fíggjarliga týdningin og ikki minst at avmarka dálkandi útlátið frá orkunýtsluni. Eisini í mun til altjóða avtalur, sum París sáttmálan og Heimsmálini hjá ST hevur hetta týdning fyri at minka dálking frá orkunýtslu.”
Lógaruppskotið og hoyringsskriv kunnu lesast her
Í komandi viku verður uppskot frá Miðflokkinum um mvg frítøku í sambandi við hybridbilar lagt fram.
Uppskotið hjá Miðflokkinum kann lesast her


text:
Gev bíleggingum tínum feriu
Skalt tú burtur eitt tíðarskeið í summar, ber til at skráseta hetta í lánaravangamynd tíni, so tú ikki fært boð um bílagdar bøkur, meðan tú ert burtur.
Samstundis varðveitir tú pláss títt í bíðirøðini, so tú fært bókina stutt eftir, at skrásetta tíðarskeiðið endar.
Soleiðis gert tú:
- Far inn á Mín vangamynd
- Logga á við lánaranummari og loynitali
- Blaða niður á síðuni til rútin Tíðarskeið og skriva tíðarskeiðið, sum tú ert burtur
Tú kanst velja dagfestingar við kalendaraikoninum
- Trýst Goym í rútinum Tíðarskeið
Niels Finsens gøtu 7 - 100 Tórshavn - Tel 302030 - bbs@bbs.fo


text:
Umsóknarfreistin er fríggjadagin 25. august 2017.
NATA er samstarvsavtala millum ferðavinnuráðharrarnar í Grønlandi, Íslandi og Føroyum. Endamálið er at menna samstarv um felags áhugamál í ferðavinnu og at styrkja ferðamøguleikarnar og mentanarliga samskiftið millum hesi trý londini.
NATA letur stuðul innan hesi øki:
1. Ferðavinnumenning og marknaðarføring
2. Ferðastuðul
NATA er serliga áhugað í verkætlanum, ið leggja áherðslu á burðadygga ferðavinnu.
Nærri upplýsingar um stuðulsmøguleikarnar fáast við at lesa vegleiðingina, sum liggur á heimasíðuni nata.fo ella við at venda sær til NATA á nata@industry.fo
Søkt verður umvegis heimasíðuna.
Umsóknarfreistin er fríggjadagin 25. august 2017. Umsøkjarar fáa svar 4. oktober 2017. Stuðul kann ikki søkjast til verkætlanir og ferðir, ið eru av innan 4. oktober 2017.


text:
Ferðavinnan er í grundini ein útflutningsvinna, sum er í harðari kapping við tænastur uttanlands. Í rúsdrekkahøpi er einki annað land í norðurlondum, sum hevur ta skipan, vit í Føroyum hava við einkarinnkeypi av rúsdrekka. Einkarsøla er kent í øðrum norðurlondum, men hjá teimum er einkarinnkeyp ikki galdandi. Har hava loyvishavarar møguleika at keypa inn frá øðrum enn einkarsøluni. Núverandi støða við einkarinnkeypi er tarnandi fyri kappingarførið hjá matstovuvinnuni, sum frammanundan er ein útreiðslutung vinna.
Føroyska matmentanin fær í dag altjóða viðurkenning í kappingum og úrtøkum uttanlands, eins og hon í dag verður vird á ein hátt, vit ikki kundu droymt um fyri bert fáum árum síðani. Tað er í stóran mun váðafýsni, áræði og slóðbrótaraanda at takka, at vit nú eru í hesi støðu. Neyðugt er tískil at skapa karmar fyri, at hesin eldhugur framhaldandi kann spíra og nørast - ikki bara í Havn, men kring allar oyggjarnar.
Inntøkugrundarlagið hjá matstovum kring landið er spinkult, og neyðugt er at tryggja frítt innkeyp til loyvishavarar, soleiðis at matartilboðini kring landið kunnu fjølgast og fjøltáttast.


text:
Tað var ein heilt serlig uppliving, tá eg og eini 100 onnur vóru savnaði í Reinsarínum til fyrstu av trimum jólakonsertum hjá serstakliga væl spælandi bólkinum Bjøllubandin. Í kvøld vóru gestirnir Guðrið Hansdóttir, Hallur Joensen og Høgni Lisberg, men sum ein eyka kalendaragáva fingu vit eisini Jessicu, dóttir Hall við eini vakrari útgávu av “Oh Holy Night”.
Tiltakið hevði nógv hæddarpunkt, og ringt er at koma uttan um “Sleturokk”, har teir báðir Bjøllubandittarnir Benjamin Petersen og Knút Háberg Eysturstein sungu, ella “A Spaceman Came Travelling” hjá Chris De Burgh og “Santa Claus is Coming to Town”, sum Høgni Lisberg tulkaði meistarliga.
Men einki av hesum er dagsins gáva í dag, ístaðin er tað eitt annað absolutt hæddarpunkt: deiliga løtan, tá Guðrið Hansdóttir bjóðaði Halli Joensen á pallin, og tey saman sungu “Blue Christmas”, eg pilkaði telefonina úr lummanum og filmaði løtuna, her er hon:
<
Góðu fittu Nudlalesarar
Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Jólanissi